The Company: Looting the Jewel in the Kedah Crown

WHAT follows is the story of Kedah, as much as the story of India.  Visiting the Indian forts in Agra and Jaipur many years ago makes one wonder of what had gone missing. The splendor of the 15th/16th century Indian forts dwarf European castles.  Indian architecture, design and function of space, and its artefacts – daily objects and what we would see as exotic displays, were once symbols of power and civilization.

The structures are now hollowed.  The tour guides there would say that the English took it back – they looted. One of the very first Indian words to enter the English language was the Hindustani slang for plunder: “loot”. The Oxford English Dictionary, wrote the word was rarely heard outside the plains of north India until the late 18th century. It suddenly became a common term across Britain.

Writer and historian William Dalrymple argued that the EIC conquered, subjugated and plundered vast tracts of south Asia (and of course of the Malay Peninsular, and Borneo, and what would have been Sumatra and Java, if not for the Dutch)  – “The lessons of its brutal reign have never been more relevant.” Dalrymple described what he saw of a scene from a painting in August of 1765, six years before the theft of the Kedah island. The painting shows a scene when the young Mughal emperor Shah Alam, exiled from Delhi and defeated by EIC troops, was forced into what we would now call an act of involuntary privatization, by the “the high and mighty, the noblest of exalted nobles, the chief of illustrious warriors, our faithful servants and sincere well-wishers, worthy of our royal favours, the English Company”.  Mughal taxes was subcontracted to the pirates in disguise.

Dalrymple in “The East India Company: The Original Corporate Raiders,” published in The Guardian (2015),   told us that 250 company clerks backed by the military force of 20,000 locally recruited Indian soldiers had become the effective rulers of Bengal – the aggression of colonial power.

There goes Bengal in 1756, 20 years later it was Pulau Pinang; and 47 years later, extending to the Mughal capital of Delhi, and almost all of India south of that city was by then effectively ruled from a boardroom in the City of London. “What honour is left to us?” asked a Mughal official named Narayan Singh, shortly after 1765, “when we have to take orders from a handful of traders who have not yet learned to wash their bottoms?” In 1874, the gates were opened for the rest of the Malay peninsula.

We were reminded that it was not the British government that seized India, or the island off the coast of Kedah at the end of the 18th century. It was a dangerously unregulated private company headquartered in one small office, five windows wide, in London. It was managed in India by an unstable sociopath – Robert Clive.

We may remember the Battle of Plassey in 1757 to pass our history exams.  According to Dalrymple, it was victory that owed more to treachery, forged contracts, and bribes. Clive transferred to the EIC treasury no less than £2.5m  seized from the defeated rulers of Bengal. In 1771, the Kedah island was earmarked.  It was to be an illegal occupation. There was no treaty. Nevertheless illegal,  even with a treaty.

Dalrymple’s description on the opening of British rule in India resonated the EIC in the Malay Archipelago.  At the height of the Victorian period – although Light and the EIC adventures took place during the Georgian era – there was a strong sense of embarrassment about the shady mercantile way the British had founded the Raj. The Victorians liked to think of the empire as a mission civilisatrice: a benign national transfer of knowledge, railways and the arts of civilisation from west to east. There was a calculated and deliberate amnesia about the corporate looting that opened British rule in India.

In its charter in 1600, the year the company was founded, no mention was made of the EIC holding overseas territory, but it did give the company the right “to wage war where necessary.” The Company was to become “an empire within an empire,” as Dalrymple noted. The state later bailed out the pirates, history’s first mega-bailout supported by the British parliament.  Parliament backed the company, gave it state power, ships, soldiers and guns.

In England, the EIC has bought off parliamentary opposition by donating £400,000 to the  Crown in return for its continued right to govern Bengal. Warren Hastings, of which Light made many dealings for Pulau Pinang was brought to court and went on trial for looting and corruption in 1788.

The EIC recruited retired politicians, remarked Dalrymple. The man whose name has given fame to Fort Conwallis – the former Tanjong Penaga that Light had landed on 20 August 1786, was one such example of the recruitment. Lord Cornwallis, who oversaw the loss of the American colonies to Washington, was recruited by the EIC to overseas its Indian territories. It was ‘corporate greed’, as Dalrymple described of the EIC. The British state has to tame “history’s most voracious corporation.”

The company’s shareholders have purportedly become that of the State – “a state in the guise of a merchant.  Citing what was to be the book titled Anarchy in 2019, Dalrymple in retrospect reflected that the rise of the Company seems almost inevitable. But that was not how it looked in 1599, “for at its founding few enterprises could have seemed less sure of success.”

Then, England was relatively impoverished, having spent a century at war with itself over the most divisive subject of the time: religion.  England therefore had unilaterally cut themselves off from Europe – a kind of early “Brexit.”  To Europe then, England had turned into something of a pariah nation, which stole the Jewel in the Crown.


Keputusan henti salur air kepada Pulau Pinang bidang kuasa Perak

MUAR, 4 Mac – Keputusan kerajaan Perak untuk tidak meneruskan bekalan air mentah kepada Pulau Pinang dibuat atas kapasiti bidang kuasa negeri berkenaan.

Menteri Alam Sekitar dan Air Datuk Seri Tuan Ibrahim Tuan Man berkata hal itu disebabkan sumber air terletak di bawah urusan kerajaan negeri masing-masing, selain Perak juga telah menjelaskan berhubung keputusan itu.

“Menjelang 2035 dijangka dia (Perak) akan dapat lebih kurang tiga juta rakyat dan oleh itu dia melihat keperluan dalam negeri yang perlu diutamakan dulu,” katanya selepas kempen Pilihan Raya Negeri (PRN) Johor bagi calon Perikatan Nasional (PN) Dewan Undangan Negeri (DUN) Simpang Jeram malam tadi.

Menurut Tuan Ibrahim, rundingan telah dibuat dan kerajaan Perak memaklumkan yang negeri itu memerlukan Loji Rawatan Air (LRA) yang besar di utara Perak.

Beliau berkata perjumpaan bersama Menteri Besar Perak Datuk Seri Saarani Mohamad dan Ketua Menteri Pulau Pinang Chow Kon Yeow telah diadakan bagi membincangkan tentang sumber bekalan air.

Semalam, Perak memuktamadkan tidak mampu membekalkan air mentah dari Sungai Perak seperti yang dicadangkan di bawah Skim Penyaluran Air Mentah Sungai Perak (SPRWTS) kepada Pulau Pinang, kerana kajian menunjukkan kegunaan air bagi negeri itu tidak mencukupi sepenuhnya.- BERNAMA


Meat Cartel American BBQ Melaka Galak buka cawangan ke 18 di Melaka

DUYONG 26 Mac – Terkenal dengan negeri pelancongan, sudah pasti ia menjadi pilihan Meat Cartel American BBQ bagi pembukaan cawangan yang ke-18 di Melaka.

Pemilik bersama Meat Cartel American BBQ Melaka, Muhammad Farid Madzlan berkata, menyajikan menu ala-Barat sudah tentu ia mampu menarik pelancong bertandang ke restoran itu.

“Empat kawasan ini boleh mencecah kira-kira 30,000 penduduk dan saya percaya 10 peratus daripada mereka akan datang ke restoran ini,” katanya kepada MHI sempena pembukaan Meat Cartel American BBQ Melaka, hari ini.

Katanya, bagaimanapun bagi pembukaan awal restoran itu pihaknya hanya menyasarkan kira-kira 500 pelanggan yang bakal berkunjung ke restoran itu pada hujung minggu.

“Kalau hujung minggu ada sasaran permulaan mengikut kapasiti kedai dalam 40 orang pada satu masa, mungkin kalau hujung minggu boleh sampai 500 pelanggan,” katanya Meat Cartel mula beroperasi sejak 2018.


Lelaki lemas cuba selamatkan kereta menggelongsor ke laut

IPOH, 16 Sept – Seorang lelaki lemas apabila cuba menyelamatkan kereta Proton Gen2 miliknya yang menggelongsor ke dalam laut di Teluk Senangin dekat Lumut, malam tadi.

Jurucakap Jabatan Bomba dan Penyelamat Malaysia Perak dalam kenyataan berkata Muhammad Hafiz Ramli, 31, disahkan meninggal dunia di lokasi kejadian oleh petugas kesihatan.

Jurucakap itu berkata anggota dari Balai Bomba dan Penyelamat Pantai Remis digegaskan ke lokasi kejadian selepas menerima panggilan pada 11.34 malam.

“Pihak bomba dimaklumkan oleh orang awam terdapat seorang lelaki terperosok di bawah kereta itu selepas dipercayai cuba menahan kenderaan tersebut daripada masuk ke laut. Mangsa telah dikeluarkan oleh orang awam dan dibawa naik ke tepi pantai sebelum pasukan penyelamat sampai di lokasi,” katanya.


TH records RM1.55 bln investment income in H1 2020

KUALA LUMPUR, July 9 – Lembaga Tabung Haji (TH) has recorded RM1.55 billion in investment income during the first half of this year (H1 2020), supported by sukuk and equity investments.

TH said fixed income investments accounted for RM1 billion or 65 percent of its total investment income for the period of January-June 30, 2020.

“Property investments generated an income of RM204.57 million, Islamic money market investments contributed RM187.13 million and RM150.27 million was derived from equity investments,” it said in a statement, today.

It added that the increase in revenue generated a net profit of RM1.25 billion for H1 2020 compared to RM849.66 million in H1 2019.

Meanwhile, group managing director and chief executive officer Datuk Nik Mohd Hasyudeen Yusoff said as an institution responsible for the management of hajj and investments, TH was also adversely affected by the COVID-19 pandemic due to the measures implemented to halt the spread of the virus.

“The COVID-19’s significant impact on world economy and the country posed a major challenge for TH in terms of managing the investments and protecting the interests of depositors.

“TH has also taken steps to identify the impact of COVID-19 on the investments through regular monitoring, while operationally, TH needs to be more efficient by improving its services and reducing costs,” he said.

Nik Mohd Hasyudeen said TH is also preparing for a more challenging hajj management next year following the postponement of the 1441H/2020M hajj season for Malaysian pilgrims, including new challenges such as the provision of services in light of the pandemic.

As of June 30, 2020, total deposits improved to RM73.86 billion compared with RM69.42 billion on Dec 31, 2019, with over 123,000 new savings account openings during H1 2020.


Pelancong dari empat negara jiran dipelawa datang ke Melaka

REMBIA 20 Mac – Pembukaan sempadan negara pada 1 April depan diyakini mampu membawa nilai tambah dalam sektor pelancongan di Melaka, kata EXCO Pelancongan, Datuk Muhammad Jailani Khamis.

Beliau berkata, sektor pelancongan Melaka dari negara jiran akan membawa pulangan dalam negeri ini sekali gus merekodkan peningkatan kemasukan pelancong ke Melaka.

“Maka sebab itulah kita mahu mulakan pelancongan domestik dengan Johor dahulu kerana negeri ini merupakan ‘income earner’ kepada Melaka kerana maksudnya bukan sahaja di sekitar Johor malah di Singapura juga akan dapat merasakan impak menjelang pembukaan sempadan nanti.

“Kita yakin sempadan Malaysia dan Singapura ini akan diutamakan berikutan tahap kesihatannya dan pematuhan prosedur operasi standard (SOP) lebih kurang sama perlaksanaannya dengan Malaysia berbanding negara lain.

Beliau berkata demikian kepada Melaka Hari Ini selepas hadir merasmikan Program Kayuhan Basikal Gegau Melaka Gegau 2.0 diadakan di Japerun Rembia di sini, pagi tadi.

Sementara itu ujarnya, kerajaan negeri juga turut mengalu-alukan kemasukan pelancong dari Indonesia bagaimanapun beberapa SOP perlu diperhalusi lagi berikutan difahamkan SOP ditetapkan negara republik itu sering berubah-ubah.

“Kita sangat galakkan kemasukan (pelancong) dari Indonesia kerana negara itu berada pada tahap kedua atau ketiga tertinggi kemasukkan pelancongannya ke Melaka.

“Bagaimanapun kita harap pematuhan SOP negara ini perlu dilihat semula kerana kita difahamkan senarai menunggu masuk ke Melaka dari Indonesia sangat tinggi dengan jaminan kiraan konservatif kira-kira sejuta pelancong akan datang ke negeri ini.

“Apabila hasrat ini tercapai ia seiring menuju matlamat kita untuk memperkasa pelancongan antarabangsa ini ke dalam subsektor kesihatan di mana ia juga akan membuka peluang kepada bekalan tenaga buruh yang menggunakan tenaga pelajar yang menjalani latihan industri dalam sektor perhotelan dan hospital di negeri ini,” katanya.


Harga satu tan sawit mentah takkan kurang daripada RM4,500

DURIAN TUNGGAL 3 Julai – Kerajaan memberi jaminan harga satu tan minyak sawit mentah (MSM) tidak akan turun sehingga paras RM4,500 sehingga hujung tahun ini.

Menteri Perusahaan Perladangan dan Komoditi, Datuk Zuraida Kamaruddin menjangkakan penurunan itu akan berlaku malah telah berlaku lebih awal berbanding sasarannya yang dijangkakan pada hujung tahun ini.

“Harga sawit (satu tan) tidaklah jatuh sampai ke tahap RM2,500 seperti dulu, kita pun memang telah menjangkakan penyusutan kepada RM5,000 sehingga RM4,500 dalam norma baharu.

Beliau berkata demikian pada sidang media selepas melakukan lawatan kerjanya di Plot ladang koko di Kampung Panchor di sini, hari ini.

“Tapi tak akan lebih rendah dari RM4,500 dan saya jangka dia akan naik balik, apa-apa pun pengusaha kebun sawit masih lagi memperoleh hasil pada harga tinggi, dapat pendapatan yang tinggi,” katanya.

Terdahulu, menerusi rekod daripada Lembaga Minyak Sawit Malaysia (MPOB) melaporkan setakat Jun lalu, negara merekodkan purata keseluruhan sebulan setakat 30 jun sebanyak RM6,106 buat satu tan MSM dijual pada bulan itu.

Malah rekod terakhir jualan harian pada 30 Jun, melaporkan harga MSM terkini adalah sejumlah RM5,065 dijual pada satu tan setakat ini.


Siti Sarah meninggal dunia

KUALA LUMPUR 9 Ogos – Penyanyi terkenal Siti Sarah Raisuddin, 36, yang bertarung nyawa sejak Rabu lalu akibat jangkitan COVID-19 meninggal dunia jam sebentar tadi, lapor portal Astro Awani.

Isteri kepada pelawak dan usahawan Shuib itu menghembuskan nafas terakhir pada jam 5.13 pagi di Hospital Canselor Tuanku Muhriz (HCTM) Universiti Kebangsaan Malaysia, di sini.


Jentera BN hadapi PRN Melaka dilancarkan

KUALA LUMPUR 27 Okt – Barisan Nasional (BN) hari ini melancarkan jentera bagi menghadapi Pilihan Raya Negeri (PRN) Melaka, 20 Nov depan.

Pelancaran itu telah disempurnakan oleh Pengerusi BN Datuk Seri Ahmad Zahid Hamidi bersama kepimpinan tertinggi parti bertempat di Pusat Dagangan Dunia (WTC), di sini.

Antara kenamaan yang hadir ialah Pengerusi Lembaga Penasihat BN Datuk Seri Najib Tun Razak, Timbalan Presiden UMNO Datuk Seri Mohamad Hasan, Setiausaha Agung BN Datuk Seri Dr Zambry Abdul Kadir dan Setiausaha Agung UMNO Datuk Seri Ahmad Maslan.

Hadir sama, Pengerusi BN Melaka Datuk Seri Ab Rauf Yusoh, Ketua Menteri Datuk Seri Utama Sulaiman Md Ali dan lain-lain kenamaan.

Sesi ucapan dimulakan oleh Ab Rauf yang menceritakan kembali detik pembubaran Dewan Undangan Negeri (DUN) Melaka yang dianggap sebagai ‘Tragedi Oktober’.

Pentas kemudiannya diambil alih Mohamad selaku Pengarah Pilihan Raya BN dan diakhiri dengan ucapan daripada Pengerusi, Ahmad Zahid yang turut merasmikan majlis berkenaan.

Simbolik pelancaran itu menyaksikan Ahmad Zahid bertindak menyerahkan bendera BN kepada semua enam Ketua Bahagian di Melaka yang mewakili setiap Parlimen.


Hentian 50 kuih ‘Simpang Ompek’

TABOH NANING 9 Februari – Mahu membantu kaum hawa menjana pendapatan mendorong dua sahabat ini mengusahakan ‘Warung Dessert Viral Simpang Ompek’, menawarkan hampir 50 menu kuih, selain roti dan makanan berat.

Noorfarahliza Hussin berkata warung terletak di Taman Bandar Baru Simpang Empat, di sini, bersama rakannya Laily Idayu Abdullah sejak awal bulan lalu.

Katanya warung berkenaan adalah pusat sehenti bagi mengumpul dan memasarkan produk makanan keluaran kaum hawa sekitar Dewan Undangan Negeri (DUN) Taboh Naning.

“Menggunakan cara ini lebih meriah, banyak produk boleh dijual pada satu masa. Jika proses sendiri pasti saya tidak mampu untuk buat semua ini.

“Ramai kaum hawa tahu untuk sediakan kuih berkualiti, namun pemasaran adalah masalah utama mereka, selepas berbincang kami bantu wujudkan pusat sehenti ini untuk bantu usahawan kecil ini,” katanya ketika ditemui, gerainya, di sini, 28 Januari lalu.

Noorfarahliza berkata, setakat ini dia membantu memasarkan 50 jenis kuih seperti akok, ubi sira, ubi rebus dan tepung pelita ditawarkan pada harga berpatutan.


Fokus saya masa ini adalah bersama keluarga- Tengku Zafrul

Tengku Zafrul berkata, beliau ingin meluangkan masa bersama keluarga kerana mereka telah memberi sokongan dan cukup memahaminya, terutamanya ketika dia bekerja dalam bidang korporat dan juga semasa saya sebagai Menteri Kewangan.

“Kini saya ada masa untuk mereka…fokus saya pada masa ini untuk bersama, abiskan lebih masa dengan keluarga dan kawan-kawan saya,” katanya kepada pemberita selepas Program Penyerahan Sumbangan kepada Yayasan Raja Muda Selangor (YRMS) di Pusat Latihan Selangor FC, hari ini.

Sementara itu, Tengku Zafrul berkata apa sahaja perancangan yang akan dilaksanakan Perdana Menteri Datuk Seri Ismail Sabri Yaakob selepas ini seharusnya disokong, kerana beliau percaya perdana menteri pastinya akan menolong rakyat dalam mengharungi cabaran COVID-19.

“Saya percaya apa sahaja yang perdana menteri baharu kita akan lakukan, adalah sesuatu yang perlu kita sokong dan kita patut beri sokongan supaya kita sebagai rakyat Malaysia dapat berganding bahu, bekerja bersama-sama memerangi COVID-19,” katanya.

Terdahulu sebanyak 1,000 bakul makanan sumbangan Tengku Zafrul bernilai RM80,000 diserahkan kepada YRMS dan ia akan diagihkan antaranya kepada Selangor Youth Community (SAY); Yayasan Basmi Kemiskinan (YBK) Persatuan Bolasepak Selangor dan Selangor FC.


PENJANA: MITI sambut baik usaha pulihkan sektor industri dan pembuatan

BATU BERENDAM 7 Jun – Kementerian Perdagangan Antarabangsa dan Industri (MITI) menyambut baik usaha kerajaan mewujudkan Pelan Pemulihan Ekonomi Negara Jangka Pendek (PENJANA) seperti yang diumumkan Perdana Menteri, Tan Sri Muhyiddin Yassin, baru-baru ini.

Timbalan Menterinya, Datuk Lim Ban Hong berkata pelan berkenaan diyakini dapat membantu pelbagai sektor termasuklah sektor industri dan pembuatan yang kini sedang terjejas ekoran penularan pandemik Covid-19.

Justeru, beliau berharap dengan adanya pelan jangka pendek ini, semua pihak dapat memainkan peranan penting dan berganding bahu untuk membangunkan semula ekonomi negara memandangkan Malaysia kini berada dalam fasa pemulihan.

“PENJANA yang diumumkan Perdana Menteri diyakini dapat membantu pelbagai sektor dalam negara, bukan sahaja sektor industri dan pembuatan tetapi juga sektor pelancongan, selain turut memberi penekanan kepada perusahaan kecil dan sederhana.

“Saya fikir sekarang ia bukan sahaja memerlukan usaha kerajaan dari segi mewujudkan pakej rangsangan dan pelan ekonomi sahaja, sebaliknya sudah tiba masa ia memerlukan penglibatan rakyat jelata dan usahawan yang terlibat untuk bekerjasama membantu pembangunan ekonomi dalam tempoh pemulihan ini,” katanya.

Beliau berkata demikian ketika ditemui di majlis kunjungan mesra Ketua Menteri Datuk Haji Sulaiman Md Ali ke tempat pembungkusan dan agihan peralatan pelindung diri (PPE) di Pusat Young Buddhist Association of Malaysia Melaka State Liasion Committee (YBAM), di sini.

“Seperti yang disebut Ketua Menteri, Melaka bukan hanya sebuah negeri yang berteraskan pelancongan, tetapi juga sedang menggiatkan sektor industri dan dagangan melalui pembangunan pelabuhan.

“Saya fikir melalui kerjasama yang jitu daripada semua pihak, semua perancangan ini untuk membangunkan sektor industri dan dagangan ini akan membuka lebih banyak peluang pekerjaan di masa akan datang,” ujarnya.


UTeM bangunkan pusat penyelidikan pembuatan bateri berskala kecil

AYER KEROH 27 Oktober – Universiti Teknikal Malaysia Melaka (UTeM) bakal menjadi institusi pengajian tinggi pertama di negara ini yang memiliki Pusat Penyelidikan pembuatan bateri berteknologi tinggi semasa dunia.

Naib Canselor UTeM, Profesor Ts Dr Massila Kamalrudin berkata, usaha itu dijayakan menerusi pembangunan Pusat Penyelidikan bagi pembuatan bateri berskala kecil yang juga antara agenda utama dalam rangka kerjasama dengan The Scientific and Technological Research Council of Turkiye (Tubitak).

“Projek ini adalah tertumpu kepada penyelidikan gunaan dan pembuatan skala kecil bateri dan robotik untuk pemeriksaan saluran paip gas, kebocoran air serta hakisan paip,” katanya menerusi satu kenyataan.

Jelasnya perkara itu diperincikan sewaktu lawatan pihak UTeM ke Gebze, Turki, baru-baru ini, yang diketuai oleh Yang di-Pertua Negeri, Tun Seri Setia (Dr) Mohd Ali Mohd Rustam yang juga Canselor UTeM.

Hadir sama pada lawatan itu Timbalan Naib Canselor Penyelidikan dan Inovasi UTeM, Prof Ir Dr Ghazali Omar dan Pengarah Pejabat Komunikasi Korporat dan Pengurusan Canselori Datin Wira Ts Nurazlina Md Sanusi.

Turut bersama Ketua Pegawai Eksekutif (CEO) UTeM Holdings, Datuk Wira Sazali Muhd Din, Timbalan Dekan Pusat Pengajian Siswazah (PPS) UTeM, Ts Dr Suriati Akmal dan Penyelaras Pusat Antarabangsa UTeM, Dr Aimie Nazmin Azmi.

Massila berkata, langkah proaktif ini merupakan sebahagian agenda UTeM untuk terus menyerlah dalam penyelidikan dan inovasi dunia khususnya selain memberi kesan langsung pelaburan masuk buat Negeri Melaka dan Malaysia.

“Projek ini akan menjana impak berangkai secara langsung buat pelajar UTeM kerana mereka turut akan menggunakan peluang ini bagi mendalami teknologi yang melibatkan kejuruteraan tinggi proses pembuatan bateri,” katanya.


KWSP: Dividen 6.1 peratus bagi simpanan konvensional, 5.65 bagi simpanan shariah

KUALA LUMPUR 2 Mac – Kumpulan Wang Simpanan Pekerja (KWSP) mengisytiharkan kadar dividen 6.10 peratus untuk simpanan konvensional bagi 2021 dengan jumlah pembayaran sebanyak RM50.45 bilion, mengatasi dividen 5.45 peratus yang diisytiharkan semasa sebelum pandemik pada 2019.

Ketua Pegawai Eksekutifnya Datuk Seri Amir Hamzah Azizan juga mengumumkan kadar dividen 5.65 peratus bagi Simpanan Shariah, dengan jumlah pembayaran sebanyak RM6.27 bilion mengatasi 5.0 peratus yang direkodkan pada 2019.

Beliau berkata dividen tinggi pada 2021 itu adalah sebahagian daripada portfolio kukuh dan yang dipelbagaikan oleh dana pencen tersebut di peringkat global.

“Pengeluaran berkaitan pandemik sebanyak RM101 billon sejak tahun 2020 telah menyebabkan 48 peratus ahli KWSP mempunyai amaun kurang daripada RM10,000 dalam akaun mereka.

“Kami berharap dividen ini dan prestasi kukuh berterusan kami akan membantu kami memulakan proses membina semula simpanan persaraan ahli-ahli kami, seiring dengan pemulihan ekonomi,” katanya pada taklimat media mengenai prestasi kewangan 2021 KWSP, di sini, hari ini.

Bagaimanapun, katanya, meskipun cabaran menguruskan kecairan dalam menghadapi aliran keluar simpanan ini, KWSP mempunyai keupayaan untuk bertindak balas pantas dengan impak yang minimum kepada pasaran kewangan.

Bagi  2021, Amir Hamzah berkata KWSP telah mengimbangi semula dan menguruskan portfolio pelaburannya dengan membeli saham yang kukuh asasnya pada harga menarik serta memanfaatkan pelaburannya di luar negara yang menyumbang 56 peratus kepada keseluruhan pulangannya.

Setakat 31 Dis, 2021, beliau berkata KWSP merekodkan peningkatan 6.0 peratus dalam pendapatan pelaburan kasar kepada RM67.06 bilion daripada RM63.45 bilion pada 2020, dipacu daripada pemulihan pasaran ekuiti dan kebanyakan kelas aset di tengah-tengah lantunan semula ekonomi global.

“Bagi 2021,KWSP merekodkan caruman bersih yang negatif buat pertama kalinya (caruman selepas pengeluaran) dalam tempoh 20 tahun sebanyak RM58.2 bilion, tetapi masih kekal berhemat dalam strategi pelaburan jangka panjangnya di samping menyesuaikan diri dengan cabaran untuk memastikan pulangan mampan bagi tempoh jangka panjang.

Amir Hamzah berkata prestasi itu disumbang daripada usaha pendekatan kepelbagaian KWSP mengikut panduan daripada Peruntukan Aset Strategik (SAA), yang menjadikan dana pencen itu mampu bertahan daripada kejutan kewangan dan terus stabil dalam situasi yang belum pernah berlaku.

“Mengikut kelas aset, instrumen Pendapatan Tetap membentuk 45 peratus daripada pelaburan, manakala Ekuiti terdiri daripada 44 peratus. Hartanah dan Infrastruktur serta instrumen Pasaran Wang masing-masing membentuk 6.0 dan 5.0 peratus daripada aset KWSP,” katanya.

Pengkreditan dividen bagi  Simpanan Konvensional dan juga Simpanan Shariah dijangka selesai pada 6 Mac, 2022 dan ahli-ahli boleh memeriksa akaun mereka menerusi  i-Akaun atau mendapatkan penyata mereka daripada kioks KWSP di seluruh negara. – BERNAMA


Garis panduan diwujudkan elak isu potong barisan suntikan vaksin COVID-19

PUTRAJAYA 1 Mac. – Kerajaan mewujudkan Garis Panduan Penetapan Senarai Barisan Petugas Hadapan bagi mengelakkan isu ‘potong barisan’ untuk program vaksinasi COVID-19, kata Menteri Penyelaras Program Imunisasi COVID-19 Kebangsaan Khairy Jamaluddin.

Khairy yang juga Menteri Sains, Teknologi dan Inovasi berkata keputusan itu dibuat pada Jawatankuasa Khas Jaminan Akses Bekalan Vaksin COVID-19 (JKJAV) yang mana dokumen garis panduan tersebut memperincikan mengenai petugas barisan hadapan.

Katanya beliau dan Menteri Kesihatan Datuk Seri Dr Adham Baba telah menandatangani dokumen garis panduan itu yang akan dimuat naik di laman sesawang https://www.vaksincovid.gov.my/, Kementerian Kesihatan serta Kementerian Sains, Teknologi dan Inovasi bagi menjelaskan takrifan barisan hadapan.

“Jadi, soal ‘queue cutting’ tidak lagi timbul di pusat pemberian vaksinasi kerana ada garis panduan yang jelas dan mereka diminta untuk ikut garis panduan tersebut. Garis panduan ini akan menyatakan secara jelas siapa yang layak dan siapa yang belum layak untuk menerima vaksin dalam fasa satu,” katanya dalam sidang media bersama Dr Adham selepas menghadiri mesyuarat JKVAV, di sini hari ini.

Mengulas mengenainya, Dr Adham berkata terdapat peruntukan dalam Akta Pencegahan dan Pengawalan Penyakit Berjangkit 1988 (Akta 342) yang membolehkan mana-mana individu yang menghalang atau membantutkan usaha pencegahan penyakit dibawa ke muka pengadilan.

Dalam pada itu, Khairy menyeru orang ramai menyalurkan aduan berkaitan isu ‘potong barisan’ untuk membolehkan lebih ramai petugas hadapan yang layak menerima suntikan vaksin COVID-19 tersebut.

Khairy berkata JKJAV juga bersetuju membentuk jawatankuasa kecil bagi melihat permintaan mewujudkan kategori baharu untuk mereka yang memohon disenaraikan sebagai barisan hadapan.

Mengenai pendaftaran bagi menerima suntikan vaksin COVID-19 di aplikasi MySejahtera, beliau berkata seramai 1,468,137 atau 6.1 peratus rakyat telah berdaftar setakat 11 pagi tadi.

“Tahap pendaftaran masih rendah kerana sasaran kita ialah 80 peratus. Dijangkakan angka ini akan meningkat selepas 5 Mac ini apabila pendaftaran dibuka melalui talian hotline dan laman web www.vaksincovid.gov.my,” katanya.


MPHTJ teruskan insiatif ‘Melaka Bebas Berniaga’

AYER KEROH 24 Nov – Majlis Perbandaran Hang Tuah Jaya (MPHTJ) menyahut seruan kerajaan negeri meneruskan inisiatif ‘Melaka Bebas Berniaga’ bagi membantu peniga-peniaga kecil di negeri ini menjana pendapatan.

Yang Dipertuanya, Datuk Shadan Othman berkata, bagaimanapun setakat hari ini jumlah bayaran lesen yang dikenakan bagi setiap peniaga adalah kekal iaitu sebanyak RM45 sebulan.

“Seperti kita dengar hasrat Ketua Menteri, Datuk Seri Utama Sulaiman Md Ali sebelum ini, ia merupakan janji kerajaan negeri yang mana kerajaan sekarang yang akan meneruskan perlesenan penjaja-penjaja ini.

“Jadi MPHTJ menyahut seruan kerajaan negeri untuk meneruskan atau memudahkan peniaga berniaga, syaratnya peniaga mesti mengikut tiga prosedur iaitu menjaga kesihatan, keselamatan dan kebersihan di kawasan niaga,” katanya dalam satu wawancara bersama media, hari ini.

“Satu adalah keselamatan yang mana tidak menghalang jalan raya dan sebagainya, kedua kesihatan mestilah mengambil suntikan tifoid (terhindar dari sebarang penyakit) dan ketiga kebersihan dengan memastikan kawasan niaga itu sentiasa kemas selepas berniaga,” katanya.

“Setakat ini belum ada yang kena kompaun lagi, tetapi kita pernah memberi notis teguran kepada mereka yang ingkar, alhamdulillah bila kita keluarkan notis teguran, mereka dengar dan mereka ambil tindakan selepas diberi teguran itu,” katanya lagi.

Sebelum ini Sulaiman memberi jaminan akan meneruskan inisiatif Melaka Bebas Berniaga pada tahun hadapan sekiranya diberi mandat sekali lagi untuk memimpin Negeri Melaka.

Beliau berkata, pelbagai perancangan demi kesejahteraan telah dirangka sebelum ini, namun ia tergendala susulan kekecohan politik yang berlaku di negeri ini yang memaksa Pilihan Raya Negeri (PRN) Melaka diadakan.


MAQIS rampas daging lembu wagyu dari Australia tiada permit import

SEPANG 30 Sept. – Sebanyak 256.7 kilogram daging lembu wagyu yang diimport dari Australia dirampas Jabatan Perkhidmatan Kuarantin dan Pemeriksaan Malaysia (Maqis) di Lapangan Terbang Antarabangsa Kuala Lumpur (KLIA) pada Selasa lepas, kerana tidak memiliki permit import yang sah.

Menurut kenyataan Maqis Selangor hari ini, daging lembu wagyu bernilai RM35,981 itu, dirampas ketika pemeriksaan rutin dilakukan di kawasan KLIA Kargo pada kira-kira jam 12 tengah hari.

Perbuatan mengimport dagangan hasilan haiwan tanpa permit import merupakan satu kesalahan di bawah Seksyen 11 (1) Akta Perkhidmatan Kuarantin dan Pemeriksaan Malaysia 2011, yang boleh didenda tidak melebihi RM100,000 atau dipenjara maksimum enam tahun atau kedua-duanya sekali, katanya.

“Pihak Maqis sentiasa teliti dalam melakukan pemeriksaan bagi setiap komoditi haiwan, tumbuhan serta karkas sama ada yang diimport atau dieksport bagi mengawal dan menjaga biosekuriti, selain kawalan penyakit dan keselamatan makanan di dalam negara,” menurut kenyataan itu.


Lebih 800 sekatan jalan raya seluruh negara mulai 1 Jun

PUTRAJAYA 29 Mei – Jumlah sekatan jalan raya seluruh negara akan itambah daripada 600 kepada lebih 800, bermula Selasa depan (1 Jun), menurut portal Berita Harian sebentar tadi.

Menteri Dalam Negeri, Datuk Seri Hamzah Zainudin, berkata ia susulan pelaksanaan Fasa Pertama penutupan penuh sektor sosial dan ekonomi (total lockdown).

Selain itu, beliau berkata, pemeriksaan mengejut juga akan dilaksanakan pasukan pemantauan pematuhan prosedur operasi standard (SOP) bersama beberapa agensi bawah Kementerian Dalam Negeri (KDN).

Beliau berkata demikian selepas mempengerusikan mesyuarat penyelarasan berkaitan pelaksanaan Fasa Pertama sekatan pergerakan penuh itu di KDN, di sini, hari ini.


Hampir 1.3 juta kanak-kanak Malaysia terima vaksin COVID-19

KUALA LUMPUR, 26 Mac – Sebanyak 1,293,762 individu atau 36.4 peratus populasi kanak-kanak berusia lima hingga 11 tahun di Malaysia telah menerima dos pertama vaksin COVID-19 menerusi Program Imunisasi COVID-19 Kebangsaan Kanak-Kanak (PICKids) setakat semalam.

Berdasarkan data menerusi laman web COVIDNOW, bagi remaja berusia 12 hingga 17 tahun, sejumlah 2,847,758 individu atau 91.5 peratus daripada kumpulan itu telah melengkapkan vaksinasi mereka manakala 2,944,865 atau 94.6 peratus menerima sekurang-kurangnya satu dos vaksin.

Sejumlah 15,595,578 individu atau 66.3 peratus populasi dewasa di dalam negara pula telah menerima dos penggalak dan 22,947,925 atau 97.5 peratus lengkap vaksinasi manakala 23,224,065 atau 98.7 peratus telah menerima sekurang-kurangnya satu dos vaksin.

Sebanyak 33,034 dos vaksin telah diberikan semalam melibatkan 12,567 suntikan pertama, 1,297 suntikan lengkap dan 19,170 suntikan dos penggalak menjadikan jumlah kumulatif pemberian vaksin menerusi Program Imunisasi COVID-19 Kebangsaan (PICK) meningkat kepada 68,642,700 dos.

Sementara itu, menurut portal GitHub Kementerian Kesihatan, 52 kes kematian akibat COVID-19 direkodkan semalam dengan Selangor merekodkan kematian tertinggi sebanyak 11 kes diikuti Johor dan Kedah masing-masing lapan kes serta Pahang dan Perak masing-masing enam kes.

Pulau Pinang merekodkan empat kes, Kelantan dan Sabah masing-masing dua kes serta masing-masing satu kes di Melaka, Negeri Sembilan, Perlis, Sarawak dan Terengganu. – BERNAMA


Kadar tol BESRAYA, LEKAS turun esok

KUALA LUMPUR, 31 Dis – Kadar tol di Lebuhraya Sungai Besi (BESRAYA) dan Lebuhraya Kajang-Seremban (LEKAS) diturunkan bermula pada 12.01 tengah malam ini, demikian diumumkan Menteri Kerja Raya Datuk Seri Alexander Nanta Linggi.

Beliau berkata penurunan kadar tol itu dibuat selepas perbincangan dan persetujuan syarikat konsesi dua lebuh raya berkenaan iaitu IJM Corporation Berhad selaras dengan keputusan Jemaah Menteri pada 21 Dis lepas.

“Ia juga merupakan sebahagian penyusunan semula struktur dan kadar tol bagi dua lebuh raya terlibat,” katanya dalam kenyataan di sini hari ini.

Menurut Nanta, penurunan kadar tol adalah sebanyak 15 sen bagi kenderaan kelas 1 yang melalui plaza tol Loke Yew dan Mines (arah Utara dan Selatan) di Lebuhraya Besraya.

Sementara itu, kadar tol bagi kenderaan kelas 1 untuk Lebuhraya LEKAS dikurangkan daripada 0.1811 sen/kilometer (km) kepada 0.1666 sen/km bagi sistem tol tertutup manakala bagi sistem tol terbuka iaitu di Plaza Tol Ampangan kadar tol kekal seperti sedia ada.

Nanta menjelaskan melalui penurunan kadar tol bermula tengah malam ini, kenderaan Kelas 1 yang melalui mana-mana plaza tol Lebuhraya Besraya akan membayar RM1.85 sehala manakala bagi pengguna yang menggunakan keseluruhan Lebuhraya LEKAS akan membayar RM7.80 sehala.

Kadar tol yang dikutip pada masa ini adalah sebanyak RM2 sehala bagi kenderaan kelas 1 yang melalui mana-mana plaza tol Lebuhraya Besraya dan RM8.30 sehala bagi kenderaan kelas 1 yang menggunakan keseluruhan Lebuhraya LEKAS.

“Melalui penyusunan semula struktur dan kadar tol bagi kedua-dua lebuh raya ini, kerajaan dapat menjimatkan peruntukan bayaran pampasan yang dianggarkan RM1.978 bilion sepanjang tempoh konsesi, dan peruntukan ini boleh disalurkan kepada keperluan asas lain rakyat Malaysia,” katanya.

Nanta berkata cadangan ini juga ialah tanda keprihatinan kerajaan dalam membantu rakyat yang berdepan dengan masalah kenaikan kos sara hidup ketika ini.

Selain itu, beliau berkata pihaknya sedang mengambil langkah berterusan untuk mengurangkan beban pengguna lebuh raya tanpa mengabaikan sebarang obligasi yang dipersetujui dengan memastikan kepentingan semua pihak terutamanya pengguna lebuh raya sentiasa dilindungi.


Tuntutan palsu projek lebih RM300 juta: Empat individu dibebaskan dengan jaminan SPRM

KUALA TERENGGANU, 22 Jun – Empat individu yang sebelum ini ditahan kerana disyaki bersubahat dalam membuat tuntutan palsu berkaitan projek pembangunan di Pantai Timur yang bernilai lebih RM300 juta, dibebaskan dengan jaminan Suruhanjaya Pencegahan Rasuah Malaysia (SPRM) hari ini.

Peguam Vivek Sukumaran yang mewakili keempat-empat suspek berkata selepas mendengar bantahan serta hujahan beliau, perintah tersebut dikeluarkan Mahkamah Majistret Kuala Terengganu berikutan tempoh reman selama enam hari ke atas kesemua mereka yang berusia 28 hingga 48 tahun berakhir hari ini.

“Sekarang status kes ini masih lagi dalam siasatan, jadi tidak ada pertuduhan berlaku lagi. Tiada permohonan sambung reman dibuat kerana semua pihak memberikan kerjasama penuh kepada SPRM.

“Saya harap semua pihak jangan buat sebarang spekulasi lagi. Beri ruang kepada SPRM untuk menjalankan siasatan,” katanya ketika ditemui pemberita di perkarangan Mahkamah Kuala Terengganu hari ini.

Menurut laporan sebelum ini, seorang pengarah urusan sebuah syarikat berkaitan kerajaan (GLC) yang terlibat dalam bidang hartanah adalah antara empat individu ditahan kerana disyaki bersubahat dalam membuat tuntutan palsu berkaitan projek pembangunan di Pantai Timur yang bernilai lebih RM300 juta.


Agong zahir rasa bangga kejayaan pemain muda badminton negara

KUALA LUMPUR 6 April.- Yang di-Pertuan Agong Al-Sultan Abdullah Ri’ayatuddin Al-Mustafa Billah Shah menzahirkan rasa bangga atas kejayaan pemain badminton muda negara menjuarai beberapa kejohanan antarabangsa.

Presiden Persatuan Badminton Malaysia (BAM) Tan Sri Mohammad Norza Zakaria berkata, Al-Sultan Abdullah juga berkenan menasihatkan pemain muda negara meneruskan prestasi cemerlang di peringkat tertinggi pada masa akan datang.

“Tuanku menasihati mereka untuk terus kekal gigih bekerja dengan kuat bagi meneruskan kecemerlangan badminton negara, selain kekal fokus terutama untuk menghadapi kejohanan penting akan datang,” katanya kepada pemberita di Istana Negara, hari ini.

Terdahulu, Al-Sultan Abdullah bersama Raja Permaisuri Agong Tunku Hajah Azizah Aminah Maimunah Iskandariah berkenan menghadiri Majlis Jamuan Teh bersama pasukan badminton negara ke Kejuaraan All England 2021 di Istana Negara.

Pada majlis itu, Seri Paduka Baginda berdua turut berkenan menerima persembahan raket digunakan pemain perseorangan lelaki negara Lee Zii Jia, 23, sewaktu memenangi perlawanan akhir All England 2021, bulan lepas.

Sebelum ini, barisan pemain muda negara turut memenangi tiga kejuaraan, dalam acara perseorangan lelaki, beregu campuran dan beregu lelaki pada Terbuka Poland 2021 yang berlangsung di Gniezno, pada hujung bulan lepas.

Tiga kejuaraan itu dimenangi Ng Tze Yong, 20, (perseorangan lelaki), pasangan berusia 20 tahun Choong Hon Jian-Toh Ee Wei (beregu campuran) dan Man Wei Chong-Tee Kai Wun yang masing-masing berumur 21 dan 20 tahun bagi acara beregu lelaki.

Sementara itu, Zii Jia yang akan membawa cabaran Malaysia pada temasya Sukan Olimpik Tokyo, Julai ini, tidak dapat menyembunyikan keterujaan beliau dapat bersemuka dan menerima nasihat daripada Seri Paduka Baginda berdua.

“Saya terkejut Tuanku beritahu baginda saksikan perlawanan final dan turut rasa gementar, baru saya tahu baginda meminati badminton. Semoga di masa depan saya dapat hasilkan lebih banyak keputusan positif.

Majlis Jamuan Teh itu turut dihadiri Menteri Belia dan Sukan Datuk Seri Reezal Merican Naina Merican dan beberapa pemain negara antaranya beregu wanita negara yang menjuarai Terbuka Switzerland, Pearly Tan, 21, dan M.Thinaah, 23.


Shah Headan letak jawatan Ahli Lembaga Pengarah UPM

GEORGETOWN 7 Ogos – Ketua UMNO Bahagian Balik Pulau, Datuk Shah Headan Ayoob Hussain Shah mengumumkan peletakan jawatan sebagai Ahli Lembaga Pengarah Universiti Putra Malaysia (UPM) dan Lembaga Pengarah UPM Holdings Sdn Bhd, berkuat kuasa serta-merta, memetik laporan portal Berita Harian sebentar tadi.

Bekas Ahli Dewan Undangan Negeri (ADUN) Teluk Bahang itu membuat keputusan berkenaan selepas UMNO Pusat membuat ketetapan untuk menarik sokongan kepada Perdana Menteri, Tan Sri Muhyiddin Yassin dan kerajaan Perikatan Nasional (PN).

“Ini sebagai mengambil tanggungjawab saya selaku ahli parti yang akan terus akur dan hormat dengan sebarang keputusan serta ketetapan parti,” katanya di Facebook beliau.

Media sebelum ini melaporkan, Ahli Parlimen Lenggong, Datuk Seri Shamsul Anuar Nasarah melepaskan jawatan Menteri Tenaga dan Sumber Asli, diikuti Ketua Wanita UMNO, Datuk Seri Dr Noraini Ahmad meletakkan jawatan sebagai Menteri Pengajian Tinggi.

Keputusan itu dibuat sebagai mematuhi pendirian Majlis Kerja Tertinggi (MKT) UMNO pada 3 Ogos lalu sebulat suara menarik sokongan kepada kerajaan PN dan Muhyiddin.


Ekonomi negeri perlu digiatkan demi pertumbuhan ekonomi negara

MELAKA 18 Julai – Aktiviti ekonomi peringkat negeri dan akar umbi perlu dirancakkan semula bagi memastikan ia dapat menjana pertumbuhan ekonomi negara yang terkesan akibat penularan pandemik COVID-19 di seluruh dunia.

Menteri Kanan merangkap Menteri Perdagangan Antarabangsa dan Industri Datuk Seri Mohamed Azmin Ali berkata, menurut laporan institusi antarabangsa antaranya Bank Dunia menyatakan Malaysia merupakan antara negara terawal yang diunjur mencatatkan pertumbuhan ekonomi tahun depan dengan kadar 6.3 peratus hingga 7.5 peratus.

Bagaimanapun, katanya, pertumbuhan itu hanya akan dapat dicapai sekiranya aktiviti ekonomi peringkat negeri dan akar umbi seperti industri kecil dan sederhana (IKS), peniaga kecil dan sektor ekonomi utama negeri dapat digiatkan.

“Saya dan MITI turun melihat sendiri halangan dihadapi sektor ini (ekonomi), Melaka kita ada pelancongan dan perindustrian,” katanya kepada pemberita, selepas mengadakan lawatan kerja melihat aktiviti pelancongan inap desa di Alai dan IKS di Umbai, di sini, hari ini.

Sementara itu, Mohamed Azmin berkata bagi merancakkan semula sektor pelancongan negara, kerajaan kini sedang meneliti cadangan ‘gelembung perjalanan’ (travel bubble) yang membenarkan perjalanan antara rakyat dalam negara yang terlibat inisiatif itu.

Beliau berkata Malaysia telah mengenal pasti enam negara untuk cadangan itu iaitu Australia, New Zealand, Singapura, Brunei, Vietnam dan Jepun bagi membincangkan cadangan membuka sempadan untuk inisiatif tersebut.

“Kalau negara itu dah kawasan hijau maka kita sedia bincangkan SOP (prosedur operasi standard) bagi bolehkan pergerakan khususnya pulihkan sektor pelancongan. Saya yakin negara seperti Singapura dapat bincangkan dalam masa terdekat,” katanya.


Zainal kekal bimbing Melaka United

KRUBONG 4 Disember – Teka-teki mengenai status Ketua Jurulatih Melaka United terjawab apabila Zainal Abidin Hassan sekali lagi diberi kepercayaan mengemudi kelab berkenaan buat tiga musim berturut-turut.

Perkara itu diumumkan Timbalan Presiden Bolasepak Melaka United (MUSA), Datuk Wira Mohd Yusoff Mahadi pada sidang media di Stadium Hang Jebat di sini, sebentar tadi.

Mohd Yusoff berkata, keputusan melantik semula Zainal Abidin dibuat selepas mendapat mendapat persetujuan barisan ahli lembaga pengarah yang mahu meneruskan khidmat jurulatih dari Pahang itu.

Katanya, meskipun pasukan itu agak ketinggalan dalam kedudukan tercorot Liga Super musim lalu, namun pihaknya yakin kredibiliti Zainal Abidin untuk membawa pasukan ke kedudukan yang lebih baik.

“Walaupun kita melihat beberapa keputusan atau kedudukan Melaka agak jauh ke belakang tetapi kita masih lagi percaya dengan kemampuan Zainal utk membawa Melaka dan meletakkan Melaka ke landasan lebih baik,” katanya.

Sementara itu, Zainal Abidin berkata, pelantikan semula dirinya untuk mengemudi Sang Kancil disifatkan sebagai peluang keemasan yang perlu dimanfaatkan apatah lagi ia merupakan peluang ketiga .

“Dengan kepercayaan diberi, saya akan buat lebih baik dari sebelum ini dan pasukan Melaka United harus berkorban serta bekerjasama untuk kebaikan pada musim 2021,” katanya.

Ketika ditanya perancangan mengenai barisan pemain yang bakal diumumkan mewakili pasukan pada musim hadapan, dia mengakui berdepan cabaran dalam memilih barisan pemain mengikut bajet kewangan sedia ada.

Bagaimanapun ujarnya, beliau akan mengadakan perbincangan bersama pihak pengurusan berikutan ada beberapa pemain yang terpaksa digugurkan dan ada juga yang dikekalkan.

“Apa yang penting dalam bajet kali ini akan membentuk pasukan yang lebih baik dan InsyaAllah kita akan cuba memperbaiki dan melakukan beberapa perubahan,” katanya.


Hukuman penjara pemandu di bawah pengaruh alkohol, dadah dinaikkan sehingga 15 tahun

KUALA LUMPUR 27 Julai – Hukuman penjara bagi mereka yang memandu di bawah pengaruh alkohol atau dadah sehingga menyebabkan kematian dinaikkan kepada tempoh tidak kurang 10 tahun dan maksimum 15 tahun, serta denda minimum RM50,000 sehingga RM100,000.

Bagi sabitan kali kedua atau seterusnya, hukuman penjara diperuntukkan selama tempoh tidak kurang daripada 15 tahun dan tidak lebih 20 tahun dan denda tidak kurang RM100,000 dan maksimum RM150,000.

Bacaan kali pertama Akta Pengangkutan Jalan (Pindaan) 2020 itu dibuat Menteri Pengangkutan Datuk Seri Dr Wee Ka Siong yang turut memaklumkan bacaan kali kedua rang undang-undang itu akan dibuat pada persidangan dewan kali ini.

Menurut rang undang-undang itu, bagi pemandu yang menyebabkan kecederaan pula, mereka berdepan hukuman penjara maksimum 10 tahun dan denda maksimum RM50,000, jika sabit kesalahan.


Pemandu bas bawa pesakit terbabas disahkan positif COVID-19

KUALA LUMPUR 27 Feb. – Pemandu bas yang membawa 40 pesakit COVID-19 dan terbabit dalam kemalangan di Plaza Tol UPM, Serdang petang tadi turut disahkan positif virus itu.

Ketua Jabatan Siasatan dan Penguatkuasaan Trafik Selangor Superintendan Azman Shari’at berkata pemandu berusia 41 tahun yang cedera di kaki sebelum itu dihantar ke Hospital Serdang untuk menerima rawatan dan disahkan positif COVID-19 selepas menjalani ujian calitan.

“Dalam kejadian kira-kira 2 petang itu, bas yang membawa 40 penumpang hilang kawalan sebelum terbabas ke lorong Touch ‘n Go sebelum merempuh pondok tol tersebut.

Kenderaan itu antara 11 bas dalam konvoi membawa 431 pesakit COVID-19 dari Kluster Changkat Jong di Perak yang dalam perjalanan dari Teluk Intan ke Pusat Kuarantin dan Rawatan COVID-19 (PKRC) MAEPS 2.0 di Selangor.


LHDNM tiada akaun TikTok

KUALA LUMPUR, 31 Dis – Lembaga Hasil Dalam Negeri Malaysia (LHDNM) hari ini memaklumkan agensi itu tidak mempunyai akaun TikTok seperti yang tular dalam media sosial baru-baru ini.

LHDNM menerusi kenyataan rasminya sebentar tadi memberitahu, agensi tersebut hanya mempunyai akaun rasmi media sosial seperti portal rasmi (www.hasil.gov.my), Facebook (facebook.com/LHDNM), Twitter (@LHDNMofficial), Instagram (LHDNM) dan Youtube (LhdnTube).

Rentetan itu, pihak LHDNM telah membuat laporan polis dan disusuli laporan rasmi kepada Suruhanjaya Komunikasi dan Multimedia Malaysia (SKMM) dalam waktu terdekat, bagi mengelak identiti LHDNM terus disalahgunakan oleh individu yang tidak bertanggungjawab.

Sebarang pertanyaan serta maklum balas berkaitan perkara ini boleh dimajukan kepada LHDNM melalui Hasil Care Line di talian 03-8911 1000/603-8911 1100 (Luar Negara); HASiL Live Chat dan Borang Maklum Balas di portal rasmi LHDNM di pautan pantas https://maklumbalaspelanggan.hasil.gov.my/MaklumBalas/ms-my/.


Kerajaan Negeri tunggu laporan penuh kes penonton maut dilanggar kereta lumba

IPOH, 1 Jan – Kerajaan Negeri Perak akan meneliti laporan penuh daripada penganjur Pertandingan ‘CCT Battle of Champion’ di Litar Dato’ Sagor, Kampung Gajah susulan kemalangan yang mengorbankan seorang penonton, semalam.

Pengerusi Jawatankuasa Pendidikan, Pengajian Tinggi, Belia dan Sukan negeri Khairudin Abu Hanipah berkata tindakan selanjutnya akan dibuat selepas melihat laporan berkenaan khususnya melibatkan aspek keselamatan.

“Saya akan umumkan apa tindakan selanjutnya selepas menerima dan meneliti semua laporan penuh termasuk daripada pihak berkuasa dari aspek teknikal, keselamatan penonton, pelumba, pegawai bertugas dan sebagainya,” katanya ketika dihubungi Bernama hari ini.

Petang semalam, seorang penonton yang juga mekanik sebuah bengkel dilanggar sebuah kereta lumba yang terbabas dan meninggal dunia ketika menerima rawatan di Hospital Changkat Melintang, Lambor Kanan dan hasil bedah siasat mendapati mangsa mengalami kecederaan di kepala dan pendarahan di bahagian paru-paru.


Lelaki ditemukan lemas di air terjun

Pengarah Jabatan Bomba dan Penyelamat Malaysia Selangor Norazam Khamis berkata pihaknya menerima panggilan berhubung kejadian itu kira-kira 11 pagi sebelum sepasukan anggota dari Balai Bomba Kuala Kubu Bharu, Bukit Sentosa dan Selangor dikejarkan ke lokasi kejadian.

Beliau berkata mayat mangsa Low Yu Jing, 26, dijumpai di dasar sungai kira-kira 50 meter dari lokasi mereka mandi pada 5 petang.

“Kami berdepan kesukaran membawa keluar mangsa kerana kawasan gaung dan tebing yang curam. Lokasi kejadian juga terletak kira-kira dua jam perjalanan dari pos kawalan bencana Kampung Orang Asli Pertak,” katanya dalam kenyataan hari ini.


Gambar tular ‘nasi dan kuah’ bukan makanan untuk penerima RMT – Radzi

“Saya telah menerima maklum balas bagi perkongsian mengenai gambar yang didakwa sebagai makanan untuk murid di bawah Program RMT. Wakil KPM telah turun ke sekolah terbabit untuk menjalankan siasatan terperinci mengenai dakwaan pemilik Facebook berkenaan.

“Siasatan mendapati gambar yang ditularkan itu bukan makanan yang disediakan untuk penerima RMT di sekolah. Makanan bagi semua penerima RMT disediakan oleh pihak kantin untuk murid makan di sekolah sahaja,” katanya dalam catatan di Facebook hari ini.

Beliau berkata KPM mengucapkan terima kasih di atas keprihatinan semua pihak berhubung perkara berkenaan, dan sentiasa berusaha menambah baik program RMT termasuk dalam penyediaan makanan dan bekalan susu untuk penerima.

Katanya pada masa ini, pemberian susu kepada murid RMT telah ditambah baik daripada dua kali seminggu kepada setiap hari persekolahan, mulai tahun lepas. – BERNAMA


232 pelajar terima biasiswa Skim Pembiayaan Hafiz 2021

PUTRAJAYA, 24 Ogos – Seramai 232 pelajar menerima penajaan biasiswa di bawah Skim Pembiayaan Hafiz (SPH) kelolaan Jabatan Kemajuan Islam Malaysia (Jakim) yang dikhususkan untuk pelajar huffaz al-Quran, tahun ini dengan nilai tajaan RM3.33 juta.

Ketua Pengarah Jakim Datuk Abdul Aziz Jusoh berkata tajaan itu melibatkan empat pelajar di peringkat doktor falsafah, lapan di peringkat sarjana, 188 pelajar sarjana muda dalam negara, manakala selebihnya pelajar Malaysia di universiti luar negara di Mesir, Jordan dan Indonesia.

Beliau berkata pelajar yang mendapat tajaan itu terdiri daripada pelbagai bidang pengajian antaranya qiraat, pengajian Islam, perubatan, farmasi, kejuruteraan dan pendidikan.

“Bukan senang untuk mendapat tajaan ini, pelajar perlu melalui proses saringan syarat akademik dan temuduga. Jadi yang berjaya, sudah pasti sangat cemerlang akademiknya dan menguasai hafazan al-Qurannya,” katanya dalam Majlis Amanat Ketua Pengarah Jakim Bersama Pelajar Baru Tajaan SPH 2021 secara maya hari ini.

Menurutnya, SPH yang diwujudkan sejak 2012 untuk membiayai pelajar huffaz al-Quran 30 juzuk melanjutkan pengajian ke peringkat yang lebih tinggi, telah menaja seramai 1,177 pelajar dengan melibatkan kos keseluruhan sebanyak RM62 juta.

Abdul Aziz dalam pada itu berkata kerajaan sentiasa peka dan meneliti semua aspek bagi memartabatkan bidang tahfiz di negara ini termasuk berkaitan kualiti, keberhasilan, prospek masa depan, tadbir urus dan kewangan.

Beliau berkata bilangan sekolah atau institusi pengajian tahfiz swasta dan persendirian yang semakin bertambah dari tahun ke tahun membuatkan kerajaan merasakan perlu kepada satu sistem untuk mengawal selia kualiti dan kebajikan keluaran pusat-pusat tahfiz.

“Kerajaan berusaha untuk mengarusperdanakan aliran tahfiz dalam sistem pendidikan negara. Menjadikan pusat tahfiz sebagai satu daripada pilihan utama pelajar dan ibu bapa, bukan lagi sebagai tempat atau pilihan ketiga selepas anak-anak kecundang di sekolah aliran perdana.

“Pusat tahfiz perlu dipandu untuk membentuk hala tuju melahirkan huffaz yang serba boleh dan melahirkan pimpinan generasi akan datang,” katanya yang memaklumkan sebanyak 1,483 institusi tahfiz telah berdaftar di seluruh negara setakat ini.- BERNAMA


46 lokasi tanah runtuh di Selangor dan Kuala Lumpur, 9 kritikal – JMG

KUALA LUMPUR, 26 Dis – Sebanyak 46 lokasi tanah runtuh dilaporkan di Selangor dan Kuala Lumpur dengan sembilan daripadanya dikategori pada tahap kritikal setakat hari ini, menurut Jabatan Mineral dan Geosains Malaysia (JMG).

Laporan Kejadian Tanah Runtuh Monsun Timur Laut yang dikeluarkan JMG hari ini memaklumkan sembilan lokasi tanah runtuh itu membabitkan dua lokasi di sini, iaitu Kampung Palimbayan di Sungai Penchala dan Taman Duta di Seri Duta.

Selebihnya adalah di Selangor iaitu Taman Nusa, Subang; Apartment Teratai, Selayang; Jalan Bunga Anggerik, Taman Melawati; Jalan Melati 7, Taman Seri Melati; Kampung Sepakat, Batu 16, Rawang; Jalan Saidina Hamzah, Kampung Bukit Sungai Puteh, Ampang; dan Jalan Haji Abdul Latif, Kampung Bukit Kapar, Klang.

Kesemua kawasan kritikal itu termasuk 36 lokasi tanah runtuh yang telah diambil tindakan oleh pihak berkuasa tempatan (PBT) berkaitan, malah JMG telah membuat penilaian serta menjalankan pemantauan berterusan di tapak kejadian tanah runtuh berkenaan.

Menurut laporan itu, 10 lagi tapak kejadian tanah runtuh sedang dalam tindakan secara berperingkat mengikut keutamaan antaranya membabitkan kawasan di Taman Keramat dan Jalan Kia Peng, di sini.

Selain itu di Selangor melibatkan antaranya Taman Zooview; Riverdale Park Apartment, Ampang; Jalan Wangsa 1; Taman Melur, Ampang; Kampung Sungai Kelambu, Banting; Ukay Perdana, Ulu Klang; Jalan Selayang-Rawang; Jalan Banglo, Batu Arang.- BERNAMA


Kontraktor diarah buat siasatan menyeluruh insiden di tapak projek LRT 3

KUALA LUMPUR 30 Julai – Prasarana Malaysia Berhad (Prasarana) telah mengarahkan kontraktor turnkeynya, MRCB George Kent Sdn Bhd, untuk menjalankan siasatan menyeluruh susulan insiden runtuhan perancah besi struktur pembinaan projek Transit Aliran Ringan 3 (LRT3) di Bandar Bukit Tinggi, Klang semalam.

Prasarana, dalam kenyataan berkata punca kejadian masih belum dapat dipastikan, dan kontraktor dikehendaki menyediakan laporan terperinci serta langkah-langkah mitigasi bagi memastikan kejadian itu tidak berulang pada masa depan.

“Kami percaya keselamatan adalah paling utama dan ia memerlukan perhatian dan komitmen menyeluruh daripada semua pihak yang terlibat untuk memastikan keselamatan tapak kerja secara keseluruhan adalah terjamin dan kami mematuhi peraturan keselamatan sepanjang masa.

“Prasarana akan mengambil tindakan sewajarnya termasuk untuk segera menjalankan siasatan kami sendiri mengenai perkara itu serta menghulurkan kerjasama kepada pihak berkuasa untuk memastikan siasatan menyeluruh dan bebas dapat dijalankan.

“Kami berdoa mereka yang mengalami kecederaan akan cepat sembuh dan akan memastikan kesejahteraan mereka dan keluarga mereka diutamakan,” menurut kenyataan itu.

Petang semalam, seorang pekerja binaan warga Bangladesh maut dan empat lelaki dalam lingkungan umur 30-an mengalami cedera ringan selepas perancah besi itu runtuh di tapak pembinaan LRT3 di Bandar Bukit Tinggi, Klang.


Bekalan parasetamol dilapor kurang di farmasi, kedai serbaneka

KUALA LUMPUR, 18 Feb – Bekalan parasetamol, ubat yang lazimnya digunakan bagi melegakan demam dan sakit kepala, dilaporkan mengalami kekurangan dan agak sukar didapati di farmasi komuniti dan kedai serbaneka di ibu negara serta beberapa tempat lain.

Menerusi tinjauan di premis farmasi komuniti baru-baru ini, bahagian rak yang mempamerkan bekalan ubat berkenaan, terutamanya sebuah cap dagang terkemuka, didapati kosong berikutan permintaan tinggi daripada pengguna lebih-lebih lagi ketika angka kes COVID-19 yang semakin tinggi sejak kebelakangan ini.

Perkara itu juga dipercayai berpunca daripada pembelian meningkat sebagai persediaan mengurangkan kesan sampingan seperti demam, sakit sendi dan sakit kepala selepas menerima suntikan dos penggalak, demikian menurut beberapa pegawai farmasi yang ditemui.

Presiden Persatuan Farmasi Malaysia (MPS) Amrahi Buang yang turut mengesahkan perkara itu berkata menerusi maklumat diterimanya, masalah kekurangan parasetamol terutamanya melibatkan cap dagang terkemuka itu tidak hanya berlaku di ibu negara, tetapi juga di beberapa negeri lain.

Jelasnya, perkara itu sudah berlaku sejak beberapa bulan lepas berikutan pembelian yang agak tinggi ketika musim pandemik COVID-19, selain mungkin turut berkaitan dengan isu logistik membabitkan pengilang dan pengedar bagi ubat berkenaan.

“Saya dapat info daripada rakan-rakan di seluruh negara, kekurangan ini sudah berlaku beberapa bulan, mungkin boleh dapatkan maklumat daripada syarikat berkaitan sama ada perkara ini berlaku di peringkat pengilangan atau pengedaran.

“Sebab semua yang terlibat dengan pembuatan sama ada melibatkan ramuan bahan, atau peringkat pembungkusan dan logistik akan mempengaruhi ketersediaan stok di seluruh negara,” katanya.

Orang ramai dalam media sosial turut meluahkan kesukaran mendapatkan bekalan parasetamol antaranya pengguna Facebook Josepihine Joey yang menulis: “Kelmarin siang sampai petang tidak jumpa ubat paracetamol (parasetamol), sambung lagi cari di farmasi, kedai runcit dan supermarket (pasar raya) pun tiada, habis stok”.

Pemilik akaun Twitter @fxizmiller pula dalam ciapannya menulis: “Apa kes susah sangat nak cari panadol actifast ni, jenuh pusing Bangi, Petaling Jaya dan Seremban masa balik kampung last week (minggu lepas), semua habis,” katanya.

Perkara itu turut menyebabkan ada juga yang mengambil inisiatif membeli bekalan ubat berkenaan melalui aplikasi e-dagang seperti Shopee dan Lazada. – BERNAMA


Malaysia sedang kenal pasti ubat rawat denggi – Khairy

BANDA HILIR 5 Jun – Malaysia akan mengetuai beberapa negara lain bagi menjalankan kejadian untuk mengenal pasti ubat-ubatan yang boleh digunakan merawat denggi.

Menteri Kesihatan Khairy Jamaluddin berkata, pihaknya baru sahaja selesai mengadakan memorandum persefahaman (MoU) dan ujian itu dijangka bermula dalam tempoh beberapa bulan.

Beliau berkata, MoU itu diadakan dibawah Penyelidikan Klinikal Malaysia (CRM) dan ujian itu nanti akan dijalankan di Malaysia dan sekiranya berjaya pesakit denggi tidak lagi berdepan dengan komplikasi yang teruk.

“Kita bersama Drug For Neglected Diseases Initiative (DNDI) sedang bekerjasama bersama beberapa negara lain seperti Brazil dan India untuk kita lihat kepada beberapa ubat-ubatan yang sebelum ini digunakan untuk penyakit lain sama ada boleh digunakan untuk merawat denggi.

“Malaysia akan mengetuai bersama Brazil, India dan beberapa negara membangun lain. Kita bagi tempoh antara enam hingga setahun untuk kita jalankan ujian klinikal ini,” katanya.

Beliau berkata demikian pada sidang media selepas Majlis Perasmian Agenda Nasional Malaysia Sihat (AMNS) dan Sambutan Hari Denggi Asean serta Gotong-Royong Mega 1.0 ‘Perangi Aedes’ Peringkat Kebangsaan yang dirasmikan Ketua Menteri Melaka Datuk Seri Utama Sulaiman Md Ali di Memorial Pengisytiharan Kemerdekaan, hari ini.

Beliau berkata, sekiranya ujian klinikal itu berjaya, ia akan didaftar terlebih dahulu sebelum digunakan di hospital dan klinik di negara ini.

“Sekarang ini ubat-ubatan ini digunakan untuk penyakit lain, kalau ia berkesan kita akan bawa supaya boleh didaftar sebagai ubat-ubatan yang boleh digunakan untuk denggi.

Sementara itu, Khairy berkata, bagi kanak-kanak berusia lima tahun ke atas yang terlepas suntikan vaksinasi dibawah PICKids yang berakhir pada 15 Mei lalu boleh mendapatkan suntikan itu pada program-program khas yang dijalankan Kementerian Kesihatan Malaysia (KKM).

“Contohnya, pada 16 Jun nanti sempena sambutan Imuninasi Kebangsaan kita akan bagi kepada mereka yang sudah melepasi umur lima tahun, mungkin ada yang tercicir,” katanya.


1,000 murid bergelar ‘hajah’ dan ‘haji’ cilik

BUKIT PALAH 20 Julai – Kira-kira 1,000 kanak-kanak dari 55 tadika seluruh Melaka berusia empat hingga enam tahun teruja bergelar ‘hajah’ dan ‘haji’ selepas melaksanakan rukun Islam kelima menerusi Program Silmulasi Haji Cilik, hari ini.

Pengerusi Persatuan Tadika Islam Cawangan Melaka (PERTIM), Suhaili Othman berkata, penganjuran kali kelima itu merupakan praktikal bagi pembelajaran secara teori yang membawa murid merasai sendiri suasana menunaikan ibadah haji.

“Ini adalah praktikalnya yang dimasukkan dalam Kurikulum Standard Prasekolah Kebangsaan (KSPK), anak-anak sendiri merasakan suasana seakan mereka berada di tanah suci.

“Sebab itu kami menyediakan sembilan ‘checkpoint’ sama seperti mereka berada di sana (tanah suci). Anak-anak akan melalui sembilan checkpoint ini termasuk mengutip batu untuk melontar dan akan duduk seketika ketika wukuf.

“Alhamdulillah, jelas terpancar keterujaan anak-anak ini semasa mereka menunggu simulasi haji Cilik setiap tahun. Kita boleh lihat riak wajah mereka yang sangat teruja,” katanya ketika ditemui pemberita di Dataran Pusat Islam di sini, hari ini.

“Malah penyertaan program ini mendapat sambutan menggalakkan sehingga pihaknya terpaksa menolak lebih 300 penyertaan di saat akhir bagi mengelakkan risiko perkara tidak diingini.

“Jadi saya mohon kepada pengusaha di luar sana, ini adalah acara tahunan dan boleh masuk awal tahun, kita mahu kumpulkan lebih ramai lagi anak anak menyertai program ini di masa akan datang,” katanya.


Melaka jadi tuan rumah Hari Malaysia, Festival Filem Malaysia

BANDA HILIR 5 Ogos – Melaka akan menjadi tuan rumah sambutan Hari Malaysia pada September depan dan Festival Filem Malaysia (FFM) penghujung tahun ini.

Menteri Komunikasi dan Multimedia Tan Sri Annuar Musa berkata, penganjuran itu merupakan kerjasama erat antara Kementerian Komunikasi dan Multimedia (KKOMM) dan Kerajaan Negeri Melaka.

Katanya, ia juga sebagai pemangkin bagi kedua-dua pihak (KKOMM dan kerajaan negeri) mengatur lebih banyak program berskala besar untuk kebaikan rakyat di masa akan datang.

“Malah kita berasa bangga untuk melihat negeri Melaka sebuah negeri yang penuh dengan peristiwa-peristiwa dan acara-acara, malah senyum Malaysia bermulanya dengan senyum lebarnya rakyat di negeri Melaka ini.

“Saya percaya kerjasama erat antara KKOMM serta Kerajaan Negeri Melaka memungkinkan kita untuk mengatur banyak lagi rancangan-rancangan termasuklah pada penghujung tahun ini, Melaka akan menjadi tuan rumah kepada Festival FIlem Malaysia yang akan diadakan dengan penuh kemeriahan,” katanya.

Beliau berkata demikian ketika berucap pada Majlis Perasmian Kembara RIUH Keluarga Malaysia Edisi Ketiga RIUH NAU! di Dataran Pahlawan di sini malam tadi.

Hadir sama, Speaker Dewan Undangan Negeri (DUN) Datuk Wira Ibrahim Durum; Exco Kanan Pelaburan, Perindustrian, Pembangunan Usahawan dan Koperasi negeri Datuk Seri Ab Rauf Yusoh dan Exco Pelancongan, Warisan dan Kebudayaan negeri Datuk Muhammad Jailani Khamis.

Kembara RiUH Keluarga Malaysia yang menghimpunkan usahawan kreatif dan penggiat seni tempatan, dijangka mampu mewujudkan sekurang-kurangnya 7,000 peluang pekerjaan di 14 lokasi di seluruh negara selain menyokong lebih 5,000 perniagaan tempatan.

Ia juga selaras dengan usaha kerajaan meningkatkan sumbangan industri kreatif kepada KDNK iaitu sebanyak 20 peratus dengan anggaran RM31 bilion menjelang 2025.


Polis lancar Op Kesan jejak 171 pelarian Rohingya lari dari depot

ALOR SETAR, 20 April – Polis Kedah melancarkan Op Kesan bagi mengesan baki 171 pelarian Rohingya yang melarikan diri dari Depot Imigresen Sementara Sungai Bakap, dekat Bandar Baharu kira-kira 4.30 pagi tadi.

Ketua Polis Kedah, Komisioner Wan Hassan Wan Ahmad berkata 171 pelarian itu terdiri daripada 131 lelaki dewasa, 28 wanita dewasa dan 12 kanak-kanak lelaki.

Beliau berkata selain polis Kedah, operasi mencari turut melibatkan polis Pulau Pinang dan Perak selain Jabatan Imigresen Malaysia (JIM), Pasukan Gerakan Am (PGA) dan Unit Anjing Pengesan PDRM (K9).

“Kita juga melaksanakan Op Tutup di mana empat sekatan jalan raya (SJR) dibuat di Seberang Perai Selatan, empat di Bandar Baharu dan lima di Kulim,” katanya pada sidang media di Ibu Pejabat Polis Kontinjen (IPK) Kedah, hari ini.

Daripada 528 yang melarikan diri dari depot yang menempatkan 664 orang tahanan itu, seramai 357 telah ditemui termasuk enam yang maut akibat dilanggar kenderaan semasa melintasi Kilometer 168 Lebuh Raya Utara Selatan (PLUS) menghala selatan iaitu berhampiran kawasan Jawi.
Wan Hassan berkata polis Kedah juga menubuhkan sebuah pasukan khas yang dianggotai 13 pegawai dan anggota bagi menjalankan siasatan terperinci untuk mengenal pasti punca sebenar kejadian itu.

Mengulas mengenai kejadian itu, beliau berkata terdapat kesan umpil dan pecah pada pintu utama depot tahanan, bagaimana pun pihaknya menyerahkan kepada JIM untuk menjelaskan kejadian tersebut.

“Operasi akan diteruskan sehingga kesemua saki-baki pelarian Rohingya yang melarikan diri ditangkap semula dan polis menasihatkan masyarakat supaya tidak sama sekali melindungi tahanan-tahanan ini kerana ia menyalahi undang-undang.

Wan Hassan meminta orang ramai yang ternampak pelarian Rohingya berkeliaran dan berkaki ayam agar memaklumkan kepada pihak polis supaya tindakan susulan dapat diambil.

“Polis percaya mereka masih berada di kawasan berhampiran dan usaha menangkap semua tahanan ini akan dapat dilaksanakan,” katanya sambil menambah kes disiasat di bawah Seksyen 223/224 dan 147 Kanun Keseksaan.- BERNAMA


Nenek antara 17 individu ditahan sertai parti liar

KUALA LUMPUR 4 Sept – Seorang nenek kepada dua orang cucu berusia 54 tahun dan seorang remaja lelaki berumur 13 tahun antara 17 individu ditahan kerana disyaki sedang leka berpesta liar termasuk menghisap dadah di sebuah di sebuah apartmen di Jalan Sultan Ismail, di sini, kelmarin.

Ketua Jabatan Siasatan Jenayah Narkotik Kuala Lumpur Asisten Komisioner Sahar Abd Latif berkata, kesemua individu yang ditahan terdiri daripada sembilan wanita dan lapan lelaki tempatan berumur lingkungan 13 hingga 54 tahun.

Beliau berkata dalam serbuan itu, polis turut merampas pil ekstasi dan ketamin seberat 13.61 gram bernilai RM864 serta satu set kunci, kad akses premis dan sebuah pembesar suara.

“Selain itu, ujian saringan air kencing mendapati seramai empat lelaki dan empat wanita disahkan positif syabu dan ketamin,” katanya dalam kenyataan malam tadi.

Sahar berkata, hasil siasatan awal mendapati bahawa penganjur parti liar adalah seorang wanita tempatan berumur 23 tahun bertujuan menyambut hari lahir.

Kesemua mereka turut dikompaun RM2,000 setiap seorang di bawah Peraturan 17(1) Akta Pencegahan dan Pengawalan Penyakit Berjangkit 1988 (Akta 342) (Pelan Pemulihan Negara) (2) 2021.


Rumah Untuk Orang Kampung, bantu golongan kurang mampu, asnaf

MERLIMAU 9 Ogos – Kira-kira 20 buah Rumah Untuk Orang Kampung akan dibina bagi membantu golongan kurang berkemampuan dan asnaf di kawasan Dewan Undangan Negeri (DUN) Merlimau.

Ahli Dewan Undangan Negeri (Adun) Merlimau Dr Muhamad Akmal Saleh berkata, inisiatif itu diambil pihaknya dengan kerjasama JAPERUN kawasan itu dengan anggaran antara RM30,000 hingga RM35,000 setiap unit.

“Kita faham kuota rumah dalam setahun tidak banyak jadi sedikit sebanyak kalau JAPERUN dapat bina rumah sendiri dan berikan kepada orang memerlukan jadi ia lebih baik.

“Saya sasarkan setahun antara tiga atau empat buah rumah kalau untuk lima tahun jadi 20 rumah kita sudah bina. Kita akan cuba usaha untuk cari duit bagi Rumah Untuk Orang Kampung ini,” katanya.

Dr Muhamad Akmal yang juga Exco Kesihatan dan Anti Dadah negeri berkata, rumah adalah penting jadi dengan insiatif ini ia dapat membantu menyelesaikan pemasalahan kepada golongan yang amat memerlukan.

“Rumah ini kritikal kalau tiada, ada yang terpaksa atau dihalau kerana tidak mampu membayar sewa. Selagi mana mereka ada tanah atau mendapat kebenaran dari tuan tanah untuk dirikan rumah di situ, kita akan bantu,” katanya.

Ujarnya, hantaran itu dibuat bagi membantu mereka yang memerlukan rumah tetapi tidak tahu untuk membuat permohonan jadi dengan hebahan dapat menguar-uarkan.

“Kadang-kadang mereka tidak tahu macam mana hendak mohon rumah jadi dengan post itu mereka ini boleh terus berhubung dengan saya atau berjumpa MPKK ataupun JAPERUN kita akan bantu.

“Segala permohonan kita akan tapis dan minta pegawai DUN untuk jalankan siasatan jika betul serta semua maklumat benar maka kita akan usahakan untuk dapatkan rumah. Besar harapan saya, kita mahu lakukan secara telus,” katanya.


Kemuka tuntutan palsu hampir RM900,000, enam individu direman lima hari

SHAH ALAM, 13 September – Enam individu termasuk empat wanita ditahan reman selama lima hari bagi membantu siasatan berhubung kes mengemukakan tuntutan palsu bernilai hampir RM900,000 sekitar tahun 2016 hingga tahun lepas.

Perintah reman yang bermula hari ini sehingga 17 Sept ini dikeluarkan Majistret Mohamad Redza Azhar Rezali setelah Suruhanjaya Pencegahan Rasuah Malaysia (SPRM) mengemukakan permohonan di Mahkamah Shah Alam, hari ini.

Media semalam melaporkan, keenam-enam suspek berusia antara 30 hingga 59 tahun itu ditahan di pejabat SPRM Selangor sekitar 5 petang ketika hadir memberi keterangan.

Menurut sumber, tiga suspek berkenaan merupakan ketua pegawai operasi, pengarah dan akauntan sebuah syarikat pembinaan dipercayai berpakat untuk meluluskan pembayaran kepada dua syarikat yang terbabit dalam kerja-kerja menaik taraf saliran dan projek tebatan banjir di Selangor sedangkan kerja berkenaan tidak dilaksanakan.


Piala Dunia: Negara tuan rumah Qatar tewas di tangan Ecuador

AL KHOR (Qatar), 21 November – Qatar muncul negara tuan rumah Piala Dunia FIFA pertama yang kecundang dalam perlawanan pembukaan, lapor Agensi Berita Yonhap.


1,500 petugas ditempatkan di plaza tol sepanjang cuti Aidilfitri – PLUS

Ketua Pegawai Operasi PLUS Datuk Zakaria Ahmad Zabidi berkata ini selaras tumpuan PLUS untuk memberi keselesaan kepada pengguna dengan meminimumkan kesesakan di semua 1,100 lorong tol di 94 plaza tol sepanjang lebuh raya itu terutama dalam tempoh 29 April hingga 9 Mei.

“Ini termasuk memastikan kelancaran perjalanan dan keselesaan di kawasan rehat dan rawat (R&R) bagi menampung keperluan dua juta kenderaan yang akan melakukan perjalanan pulang ke kampung setiap hari sepanjang tempoh tersebut,” katanya dalam kenyataan hari ini.

Beliau berkata selain itu, PLUS akan menempatkan kakitangan tambahan dari ibu pejabat untuk memberikan sokongan di setiap plaza tol utama di seluruh negara.

“Saya juga ingin mengingatkan pelanggan lebuh raya kami untuk menjangkakan masa perjalanan yang lebih panjang ke destinasi mereka kerana kami meramalkan kemungkinan berlaku kesesakan akibat jumlah kenderaan yang tinggi di jalan raya.

“Namun anda boleh merancang perjalanan lebih awal dengan menggunakan aplikasi PLUS, juga ikuti jadual cadangan waktu perjalanan (TTA) yang akan dikeluarkan tidak lama lagi serta menggunakan aplikasi Waze dan Google Maps untuk jangkaan pelan laluan perjalanan,” katanya. – BERNAMA


Plastik mesra alam guna ubi kayu dan daun pisang

DURIAN TUNGGAL 10 Mac – Sekumpulan penyelidik Universiti Teknikal Malaysia Melaka (UTeM) berjaya membangunkan produk inovasi bekas plastik mesra alam yang dihasilkan daripada ubi kayu dan daun pisang.

Ketua Penyelidik yang juga Pensyarah Kanan, Fakulti Teknologi Kejuruteraan Mekanikal dan Pembuatan (FTKMP), Dr. Ridhwan Jumaidin berkata, bekas plastik bentuk dulang itu bukan sahaja selamat malah mudah dilupuskan, sekali gus mengurangkan implikasi pencemaran alam.

“Jika ditanam daun pisang boleh lupus dalam tempoh lapan minggu sahaja. Selain mesra alam ianya selamat digunakan kerana bersifat termoplastik iaitu boleh dikitar semula bagi menghasilkan bentuk produk yang berbeza.

Menurutnya produk inovasi ini dibangunkan sekumpulan penyelidik FTKMP iaitu Ilya Rosyafiqah Jaffry Ros, Nuraliah Ahmad Diah, Dr. Mastura Mohamad Taha, Dr. Syahibudil Ikhwan Abdul Kudus, Febrian Idral, Dr. Nuzaimah Mustafa, Dr. Yusliza Yusuf, Dr. Syahrul Azwan [email protected] dan Dr. Nazri Huzaimi Zakaria.

Katanya turut menyumbang idea untuk menghasilkan produk inovasi itu adalah empat penyelidik dari Fakulti Kejuruteraan Mekanikal (FKM) iaitu Dr. Mohd Adrinata Shaharuzaman, Dr. Noryani Muhammad, Dr. Nadlene Razali dan Dr. Muhd Ridzuan Mansor.

“Idea awal membangunkan produk inovasi ini adalah berdasarkan realiti semasa alam sekitar yang semakin tercemar akibat pembuangan sisa plastik yang tidak lupus ke dalam sungai, laut dan tanah.

“Hal ini membahayakan keseimbangan alam, flora dan fauna seperti kes penemuan plastik di dalam perut penyu serta ikan paus yang menjadi punca kematian hidupan eksotik.

“Daun pisang terbuang sebagai bahan utama yang kemudiannya digabungkan dengan ubi kayu bagi menghasilkan plastik yang selamat untuk digunakan dan juga mesra alam.

“Kami ambil masa hampir setahun untuk menghasilkan produk ini dengan menggunakan dana Geran Penyelidikan Jangka Pendek. Cabaran utama adalah untuk mendapatkan kestabilan dan kekuatan bahan dan daun pisang menjadi teras serta struktur peneguh.

“Plastik mesra alam ini disasarkan menjadi bahan utama dalam penghasilan produk sekali guna (single-use product) yang dapat mengurangkan pencemaran alam sekitar,” katanya.

Sementara itu, Naib Canselor UTeM, Prof. Ts. Dr. Massila Kamalrudin berkata, sebagai universiti teknikal berprestij UTeM menerusi kumpulan penyelidiknya terus kreatif dan inovatif membangunkan produk inovasi yang memberi impak kepada komuniti sejagat.

Jelasnya, budaya penyelidikan dan perkongsian kepakaran UTeM terus diperkasakan lalu menampakkan hasil yang berimpak tinggi buat semua selari dengan peranan UTeM.

“Penyelidikan yang dijalankan mengikuti arus semasa dan kami sentiasa bersama menerajui gelombang kemodenan teknologi yang berlaku di peringkat nasional dan global,” ujarnya dalam kenyataan.

Mengulas lanjut berkenaan produk inovasi tersebut beliau menyatakan pembangunan plastik daripada daun pisang ini adalah selaras dengan hasrat kerajaan Malaysia melalui Pelan Hala Tuju Malaysia Ke Arah Sifar Penggunaan Plastik Sekali Guna 2018-2030.


Ini kenyataan penuh Mesyuarat Majlis Kerja Tertinggi UMNO pada 6 Januari 2021

1. Majlis Kerja Tertinggi UMNO yang bermesyuarat pada hari ini, 6 Januari 2021 (Rabu) mengambil maklum mengenai perjalanan Mesyuarat Perwakilan Bahagian-Bahagian dan Sayap-Sayap Wanita, Pergerakan Pemuda dan Pergerakan Puteri yang berakhir pada 3 Januari 2021.

2. Mesyuarat juga memperhalusi semua usul yang dibangkitkan oleh 189 Bahagian-Bahagian UMNO yang telah bersidang di seluruh Malaysia. Antara usul-usul utama yang dibangkitkan oleh majoriti besar UMNO Bahagian-Bahagian:

– Mempertahankan hubungan kerjasama dengan PAS melalui Muafakat Nasional mengambil kira sentimen permuafakatan yang telah dibina ketika 22 bulan bersama-sama sebagai pembangkang.

– Menggesa supaya Pilihanraya Umum Ke-15 dapat diadakan sebelum berakhir suku pertama 2021 bagi membolehkan mandat baharu diserahkan kepada rakyat, tertakluk kepada keadaan COVID-19.

– Peruntukan Perlembagaan UMNO dimana usul-usul Bahagian akan diangkat ke Perhimpunan Agung;
Mesyuarat bersetuju untuk membawa usul-usul ini ke Perhimpunan Agung UMNO pada 31hb Januari 2021 ini bagi dibahas dan diputuskan di peringkat tertinggi parti sebagaimana peruntukan Perlembagaan tersebut.

4. Mesyuarat juga memutuskan untuk menambah kekuatan jentera parti daripada negeri-negeri bagi usaha membantu mangsa-mangsa banjir termasuk pasca banjir. Skuad Sayang Wanita dan Skuad Sabil Pemuda juga telah dan akan digerakkan dengan lebih hebat.

5. Bagi tujuan menyelaras semua gerak-kerja penyampaian bantuan kepada mangsa banjir, sebuah ‘Pasukan Khas UMNO Menangani Bencana’ ditubuhkan dan akan dipengerusikan oleh YB Datuk Seri Shahidan Kassim.

6. Mesyuarat juga mengambil maklum mengenai pertukaran jawatan Setiausaha BN yang digalas semula secara tradisinya oleh Setiausaha Agung UMNO. Perkara ini sudah mendapat persetujuan lisan Presiden-Presiden Parti Komponen dan akan diabsahkan dalam Mesyuarat Dewan Tertinggi BN dalam masa terdekat.


MiCoST dan PPSPM laksana CSR

BANDARAYA MELAKA 21 Sept. – Seramai 80 kakitangan dan pelajar Kolej Antarabangsa Sains dan Teknologi Melaka (MiCoST) termasuk kakitangan Perbadanan Pembangunan Sungai dan Pantai Melaka (PPSPM) melaksanakan kerja-kerja pembersihan di sepanjang persisiran Sungai Melaka Fasa 2, baru-baru ini.

Menurut pengarah program, Muhd Ariff Osman, Tanggungjawab Sosial Korporat (CSR) itu dilaksanakan bermatlamat untuk memberi pendedahan kepada para pensyarah, kakitangan serta pelajar MiCoST tentang manfaat yang diperolehi dalam melaksanakan kerja-kerja kemasyarakatan.

Menerusi program yang diadakan ini juga jelasnya, akan dapat mewujudkan tanggungjawab sosial di kalangan pensyarah, kakitangan serta pelajar MiCoST di samping mendorong mereka untuk melaksanakan aktiviti berfaedah dalam meningkatkan tahap kebersihan di kawasan persekitaran mereka.

“Ia juga dapat meningkatkan kesedaran di kalangan pensyarah, kakitangan dan pelajar mengenai pentingnya penyertaan dalam khidmat masyarakat di samping mewujudkan semangat kerjasama dalam melaksanakan aktiviti CSR.

“Program ini juga dilihat mampu menambah keprihatinan serta komitmen di kalangan pensyarah, kakitangan termasuk pelajar MiCoST terhadap kebersihan, keindahan, keceriaan selain menghargai kemudahan yang telah disediakan,” ujarnya.

Program turut mendapat kerjasama Pengurusan Sisa Pepejal dan Pembersihan Awam, SWCorp Negeri Melaka dan anak syarikat PPSPM, Sungai Melaka Ventures (SMV).

Hadir sama, Ketua Pegawai Eksekutif MiCoST, Akmal Abdul Manap; Ketua Pegawai Operasi PPSPM, Abdul Wahab Ibrahim dan Pengurus Besar SMV, Azmi Khamis.


Tourism Malaysia lancar pertandingan Cabaran Foto 2021

Penyertaan dibuka kepada rakyat Malaysia berumur 18 tahun dan ke atas melibatkan empat kategori iaitu “Extreme Shot” (tangkap foto ekstrem), “Nature, Arts and Culture” (alam semula jadi, seni dan budaya), “Human Interest” (unsur kemanusiaan), serta “Past and Present” (dahulu dan sekarang).

Ketua Pengarah Tourism Malaysia Datuk Zainuddin Abdul Wahab berkata pertandingan ini adalah percuma dan peserta bebas menggunakan apa saja jenis kamera yang dirasakan sesuai untuk merakamkan imej pilihan mereka.

“Justeru kita menjangkakan kadar penyertaan yang menggalakkan, malah tempoh pertandingan yang agak panjang menyediakan lebih peluang kepada peminat fotografi untuk merancang perjalanan mereka dalam meneroka destinasi pelancongan di negara ini berserta keunikan ciri artistik dan budaya mereka.

Para peserta akan bertanding untuk hadiah bernilai sehingga RM80,000 membabitkan pakej percutian dan peralatan fotografi. Untuk setiap kategori, terdapatnya pemenang hadiah untuk tempat pertama, tempat kedua dan tempat ketiga selain tiga penerima hadiah sagu hati,” katanya dalam ucapan pelancaran pertandingan itu di AEON AU2 Setiawangsa di sini, hari ini.

Zainuddin berkata Cabaran Foto 2021 juga bertujuan mencungkil bakat fotografi selain menyemai  kreativiti dan rasa cinta kepada negara dalam kalangan rakyat.

“Seni fotografi sangat dekat dengan sektor pelancongan. Oleh hal demikian, kami dapat menggalakkan orang ramai pergi bercuti dan menikmati percutian mereka di Malaysia menerusi gambar-gambar menarik yang diambil oleh mereka yang terbaik,” katanya.

Maklumat lanjut berkenaan syarat pertandingan dan borang penyertaan boleh diperoleh dengan mengakses lawan sesawang rasmi Tourism Malaysia di www.malaysia.travel. – BERNAMA


COVID: 7,654 kes baharu, Selangor catat kes tertinggi

Menerusi perkongsian di Twitter, Ketua Pengarah Kesihatan Tan Sri Dr Noor Hisham Abdullah memaklumkan Selangor masih mencatat kes harian tertinggi dengan 3,260 kes diikuti Kuala Lumpur (1,550); Negeri Sembilan (698); Kedah (337); Johor (313); Sarawak (286); Melaka (230) dan Sabah dengan 225 kes.

Pulau Pinang pula mencatatkan 185 kes diikuti Pahang (180); Kelantan (118); Perak (94); Labuan (82); Terengganu (61); Putrajaya (33) dan Perlis dengan dua kes.


ATM pamer 106 aset sempena latihan kuasa tembakan 2021

Umpama berada di medan perang, senario sedemikian melibatkan penyertaan 969 pegawai dan anggota, serta disokong 106 buah aset dan persenjataan melibatkan kenderaan Perisai Pendekar, Gempita, Lipan Bara, Adnan dan ‘Malaysian Infantry Fighting Vehicle’ (MIFV).

Aksi berkenaan berlangsung hampir tiga jam bermula 10 pagi tadi turut disaksikan Panglima Angkatan Tentera Malaysia (ATM) Jen Tan Sri Affendi Buang dan Panglima Tentera Darat Jeneral Tan Sri Zamrose Mohd Zain.

Selain itu turut dipertontonkan adalah aset persenjataan yang merangkumi persenjataan kecil hingga ke senjata berkaliber besar antaranya Unit Lancar Berganda (ULB) Astros II, Meriam 155 MM G5 MK III, Meriam 105 MM PH L5 dan Anti-Tank Guided Missile (ATGW) Ingwe.

Ruang udara turut menyaksikan pertunjukan pesawat seperti helikopter Super Lynx daripada Tentera Laut Diraja Malaysia (TLDM)  yang dipasang dengan persenjataan HMG dan helikopter Agusta A109 LOH bersama ‘Gatling Gun’ dari Pasukan Udara Tentera Darat (PUTD).

Sementara itu, Affendi berkata latihan tersebut diadakan untuk mempamerkan keupayaan ‘Combined Arms ATM’ dalam ‘maneuver’ dan kuasa tembakan melibatkan 106 aset sistem bantuan yang merangkumi senjata bantuan Infantri, Mekanise, Armor, Artileri, PUTD dan pesawat daripada TLDM serta Tentera Udara Diraja Malaysia (TUDM).

Jelasnya, latihan berkenaan secara tidak langsung mempamerkan kredibiliti  ATM dalam menggalas tugas utama bagi memastikan keselamatan dan kedaulatan negara sentiasa terpelihara.

“Pada masa yang sama, keupayaan yang ditonjolkan adalah sebagai keyakinan kepada rakyat bahawa kesiapsiagaan ATM tidak terjejas, walaupun tumpuan kini diberikan kepada pelaksanaan tugas sekunder iaitu membantu negara menangani penularan wabak COVID-19,” katanya kepada pemberita pada sidang media di sini, hari ini.

Katanya  ATM terus mengukuhkan pembangunan modal insan dan kompetensi melalui kelangsungan pelbagai kursus dan latihan ketenteran yang dirancangkan, kerana ianya adalah pelaburan berterusan memastikan pemerkasaan keupayaan pengendalian pelbagai peralatan dan persenjatan berteknologi tinggi.

Jelasnya ATM  mempunyai perancangan strategik dalam meningkatkan keupayaan pertahanan namun apa lebih penting adalah untuk menentukan sokongan operasi bagi aset pertahanan bakal diperolehi pada masa hadapan.


TikTok: Pegawai Polis Narkotik dipindahkan – Razarudin

KUALA LUMPUR, 27 April – Seorang pegawai polis wanita daripada Jabatan Siasatan Jenayah Narkotik (JSJN) Bukit Aman yang membuat rakaman video secara langsung menerusi aplikasi TikTok ketika operasi di sebuah pusat hiburan kini dipindahkan ke jabatan lain.

Timbalan Ketua Polis Negara Datuk Razarudin Husain ketika dihubungi Bernama pagi ini mengesahkan perkara berkenaan dan memaklumkan pegawai polis wanita itu akan berpindah ke Ibu Pejabat Polis Kontinjen (IPK) Johor.

Pada Isnin lepas, Pengarah JSJN Datuk Ayob Khan Mydin Pitchay menyifatkan tindakan pegawai polis berkenaan menerusi akaun TikTok miliknya bersifat peribadi dan hanya bertujuan untuk mempromosikan akaun TikToknya.

Terdahulu, tular satu video berdurasi satu minit 38 saat yang memaparkan pegawai wanita berpakaian jaket seragam operasi Polis Diraja Malaysia (PDRM) berpangkat ASP menerangkan tentang sebahagian skop kerjanya menjalankan serbuan dan pemeriksaan.

PDRM sebelum ini telah mengeluarkan tiga arahan mengenai tatacara penggunaan media sosial iaitu pada Mei 2014, Ogos 2020 dan Februari 2021 selain tindakan sedemikian tidak dibenarkan.


Melaka bakal jadi Hab Pertanian Selatan – MAFI

BEMBAN 10 Dis – Kementerian Pertanian dan Industri Makanan (MAFI) bercadang menjadikan Melaka sebagai Hab pertanian selatan dengan menubuhkan Projek Pembangunan Pertanian Bersepadu (IADA).

Timbalan Menteri MAFI 1, Datuk Seri Ahmad Hamzah berkata, cadangan itu antara tujuan bagi mengurangkan kebergantungan Melaka dari membeli sayuran dan hasil laut dari negeri lain.

“Melaka mempunyai pengeluaran sayuran dan hasil laut yang agak rendah, jadi terpaksa banyak bergantung kepada pembelian daripada negeri-negeri lain. Bukan sahaja sayur-sayuran, bahkan buah-buahan serta ikan.

“Di Melaka, kita hanya berkeupayaan mengeluarkan lebih kurang 22 peratus sahaja ikan dan kita terpaksa import ikan daripada negeri-negeri lain yang bekalkan ikan itu, begitu juga dengan hasil buah-buahan.

“Cadangan penubuhan IADA kini telah di peringkat perbincangan bersama kerajaan negeri dan diharapkan dapat dilaksanakan secepat mungkin bagi memberi manfaat di setiap peringkat termasuk penternak, petani mahupun nelayan di negeri ini,” katanya.

Beliau berkata demikian dalam sidang media selepas menyampaikan 250 bakul makanan kepada keluarga tani yang terjejas akibat bencana banjir di Program MAFI Prihatin Jabatan Pertanian Negeri Melaka di Kampung Tehel, Bemban, hari ini.

Hadir sama, Exco Pembangunan Luar Bandar, Pertanian dan Industri Asas Tani Negeri, Datuk Abdul Razak Abdul Rahman, Timbalan Ketua Pengarah Pertanian(Pembangunan Industri dan Pengembangan), Datuk Eliyas Saad dan kenamaan lain.

Mengulas lanjut, Ahmad Hamzah berkata konsep pertanian berkelompok itu juga berbeza dengan penubuhan IADA di negeri lain yang hanya menfokuskan aktiviti sawah padi.

“Bidang perikanan dan penternakan juga akan dilaksanakan di bawah IADA supaya dapat dirancakkan lagi sekaligus Melaka menjadi pusat perpaduan industri asas tani tumpuan,” ujarnya.


PRN Sarawak: SPR akan umum tarikh penamaan, undi pada 24 Nov

KUALA LUMPUR 12 Nov – Suruhanjaya Pilihan Raya (SPR) memaklumkan satu Mesyuarat Khas berkaitan Pilihan Raya Negeri (PRN) Sarawak ke-12 akan diadakan pada 24 Nov ini.

Ia termasuklah tarikh Writ Pilihan Raya, Hari Penamaan Calon, Hari Pengundian, Daftar Pemilih yang akan digunakan dan lain persiapan-persiapan bagi melaksanakan pilihan raya tersebut.


MB, KM setuju pinda undang-undang negeri benarkan individu 18 tahun jadi calon pilihan raya

KUALA LUMPUR 24 Nov – Semua Menteri Besar dan Ketua Menteri bersetuju meminda Undang-Undang Tubuh Kerajaan Negeri bagi membolehkan individu berusia 18 tahun menjadi calon pilihan raya umum, pilihan raya negeri dan pilihan raya kecil.

Perdana Menteri Datuk Seri Ismail Sabri Yaakob berkata perkara itu diputuskan dalam Mesyuarat Menteri Besar dan Ketua Menteri (MBKM) Ke-137 semalam.

“Mesyuarat turut bersetuju supaya lebih banyak sesi libat urus antara Kerajaan Persekutuan dan Kerajaan Negeri terutama melibatkan projek-projek pembangunan di negeri-negeri,” menurutnya dalam kenyataan hari ini.

“Antara perkara yang perlu ditangani dan ditambah baik ialah kelewatan proses kelulusan berkaitan tanah dan lesen perniagaan di peringkat kerajaan negeri dan pihak berkuasa tempatan,” katanya. – BERNAMA


Aplikasi mudah alih nasional akan diwujudkan- SKMM

PUTRAJAYA 17 Sept. – Aplikasi Mudah Alih Nasional yang membolehkan pelbagai perkhidmatan digital diakses akan diwujudkan, menurut Suruhanjaya Komunikasi dan Multimedia Malaysia (SKMM).

SKMM dalam satu kenyataan hari ini memaklumkan cadangan pelaksanaan platform tersebut telah dipersetujui secara prinsip oleh kerajaan menerusi Majlis Ekonomi Digital dan Revolusi Industri Keempat Negara (MED4IR) pada 22 April lepas.

Platform berkenaan yang membolehkan pengguna merasai pengalaman digital yang lancar akan menjadi pusat sehenti setempat untuk pengurusan keperluan pengguna melalui sebuah aplikasi yang menawarkan kemudahan penggunaan, kepelbagaian fungsi, ciri dinamik dan kepelbagaian perkhidmatan digital.

“Aktiviti seperti mengakses perkhidmatan digital kerajaan, perkhidmatan swasta terpilih, pembayaran bil, saman trafik, pembaharuan lesen memandu dan cukai jalan, pendaftaran kelahiran, perkahwinan dan banyak lagi boleh dilaksanakan tanpa perlu berulang-alik ke lokasi,”  menurut kenyataan itu.

Sehubungan itu, SKMM mempelawa orang ramai menyertai soal selidik penggunaan Aplikasi Mudah Alih Nasional bagi mendapatkan pandangan berhubung perkhidmatan digital yang perlu dan ingin digunakan menerusi platform aplikasi berkenaan.

Menurut SKMM, objektif utama soal selidik itu adalah untuk mengenal pasti keperluan rakyat merentasi pelbagai latar belakang dalam menyokong perancangan dan pembangunan Aplikasi Mudah Alih Nasional serta memperkenalkan konsep aplikasi itu dan senario potensi penggunaannya di negara ini.

Ia juga bagi mendapatkan pandangan dan input bagi potensi penggunaan Aplikasi Mudah Alih Nasional merentasi sektor awam dan swasta serta menilai penambahbaikan penyampaian perkhidmatan kerajaan kepada rakyat yang perlu dipertingkat melalui aplikasi berkenaan.

“Kesemua maklum balas yang diberikan menerusi soal selidik ini akan diambil kira dalam pembangunan platform Aplikasi Mudah Alih Nasional yang sedang dirancang oleh kerajaan ketika ini,” menurut SKMM.


Kerajaan wujudkan pasukan khas bagi kanak-kanak lepasan JKM lanjut pelajaran – Ismail Sabri

KUALA LUMPUR, 28 Julai – Satu pasukan khas yang disertai agensi-agensi kerajaan akan diwujudkan bagi menyediakan laluan khas kepada kanak-kanak lepasan institusi Jabatan Kebajikan Masyarakat (JKM) untuk melanjutkan pelajaran dalam bidang kemahiran atau akademik.

Perdana Menteri Datuk Seri Ismail Sabri Yaakob berkata ia susulan kanak-kanak lepasan JKM yang berusia 18 tahun lazimnya tidak lagi ditanggung oleh agensi tersebut sekali gus menyebabkan ada dalam kalangan mereka tercicir.

“Kerajaan amat mengambil berat tentang soal pemerkasaan kanak-kanak lepasan JKM bagi menjamin masa depan golongan itu,” katanya dalam kenyataan selepas mempengerusikan Mesyuarat Pertama Majlis Sosial Negara (MSN) 2022 hari ini.

Beliau berkata syarikat-syarikat berkaitan kerajaan (GLC) akan bertanggungjawab menyediakan dana pendidikan, dana penempatan dan laluan kerjaya manakala Yayasan Kebajikan Negara (YKN) menjadi penjamin bagi membantu kanak-kanak lepasan institusi yang tiada dokumen dengan kerjasama Jabatan Pendaftaran Negara.

Katanya Pertubuhan Keselamatan Sosial (Perkeso) dan Majlis Amanah Rakyat (MARA) berperanan dalam menyediakan latihan dan peluang pekerjaan selepas golongan itu tamat pengajian serta kesemua bantuan itu akan diselaraskan oleh Kementerian Pembangunan Wanita, Keluarga dan Masyarakat.
Ismail Sabri berkata mesyuarat hari ini juga bersetuju untuk mewujudkan Gender Focal Team (GFT) di setiap kementerian dan agensi dalam usaha untuk meneroka potensi wanita dalam ekonomi dan mengarus perdana gender dalam setiap perancangan, pelaksanaan dasar dan inisiatif.

Sementara itu, Perdana Menteri berkata Inisiatif Pembangunan Pelan Induk Kesedaran Keselamatan Siber bagi Menangani Isu Penipuan Siber juga diwujudkan berikutan menyedari tahap kesedaran yang masih rendah dalam kalangan masyarakat tentang risiko penipuan dalam talian.

“Mesyuarat turut menzahirkan kebimbangan terhadap kes jenayah siber yang semakin meningkat. Sejak 2016 sehingga 2021 dilaporkan terdapat hampir 82,000 kes penipuan siber melibatkan jumlah kerugian sebanyak RM2.21 bilion,” katanya.

Perdana Menteri juga menyifatkan Rang Undang-Undang Antigangguan Seksual (RUU AGS) 2021 yang telah diluluskan di Dewan Rakyat pada 20 Julai lepas membuktikan komitmen kerajaan dalam menangani isu gangguan seksual di negara ini.

Mesyuarat MSN itu dihadiri menteri-menteri kanan, menteri dan timbalan menteri yang berkaitan serta pegawai-pegawai kanan kementerian, jabatan dan agensi yang terlibat.


Abang polis bonceng pak cik sakit mata ke klinik

BENTONG 28 Mei – Dua anggota daripada Balai Polis Karak, Bentong, Pahang, membantu seorang lelaki yang mengalami masalah penglihatan akibat sakit mata mendapatkan rawatan di klinik.

Menerusi perkongsian Facebook Polis Bentong, ketika kejadian jam 3 petang, 26 Mei lalu, Koperal Firdaus Alias dan Konstabel Aiman Mat Nor sedang menjalankan Ronda Cegah Jenayah (RCJ) terserempak dengan seorang lelaki tempatan berusia 60-an di tepi jalan.


Harga RON97 turun 10 sen, RON95 dan diesel kekal

Kementerian Kewangan (MOF) dalam kenyataan hari ini berkata bagi melindungi pengguna daripada kenaikan harga minyak dunia, harga siling bagi RON95, dan diesel masing-masing kekal pada RM2.05 seliter dan RM2.15 seliter, walaupun harga pasaran sebenar produk itu meningkat melebihi harga siling semasa.

“Kerajaan akan terus memantau kesan perubahan harga minyak mentah dunia dan mengambil langkah bersesuaian bagi memastikan kebajikan dan kesejahteraan rakyat terus terpelihara,” menurut kenyataan itu. – BERNAMA


Polis nafi anggota meninggal kerana komplikasi vaksin COVID-19

IPOH 4 April. – Polis menafikan maklumat tular yang mendakwa seorang anggota daripada Balai Polis Gerik meninggal dunia selepas dimasukkan ke unit kecemasan hospital daerah itu akibat pengambilan dos kedua vaksin COVID-19.

Sebaliknya kata Ketua Polis Perak Datuk Mior Faridalathrash Wahid, anggota berpangkat koperal itu sedang dirawat di Hospital Taiping dan disahkan mengalami masalah jantung tersumbat.

“Anggota terbabit berada dalam keadaan sedar sepenuhnya dan stabil serta akan dirujuk ke Institut Jantung Negara dalam masa terdekat,” katanya dalam kenyataan di sini hari ini.

Pada masa sama, beliau berkata tindakan akan diambil terhadap pemilik akaun media sosial yang berkenaan kerana menyebarkan berita palsu mengenai kematian warga Polis Diraja Malaysia akibat penerimaan vaksin COVID-19 serta mendatangkan kegusaran kepada masyarakat untuk menerima suntikan tersebut.

“Keluarga mangsa juga menerima kesan akibat sikap yang tidak bertanggungjawab ini. Orang ramai dinasihatkan agar tidak mudah percaya dengan kenyataan-kenyataan yang dikeluarkan tanpa merujuk kepada pihak yang bertanggungjawab terhadap kesahihan maklumat yang tular,” katanya.

Terdahulu, tular satu maklumat palsu mengenai kematian seorang anggota polis di Gerik akibat pengambilan vaksin COVID-19. Berita palsu itu dimuat naik oleh seorang pemilik akaun Facebook yang menggunakan nama Junaidah June.


Senarai penuh calon PN bertanding di PRN Melaka


Kekurangan bekalan air menjelang 2050, kerajaan harap P.Pinang, Kedah, Perak selesai isu

GEORGE TOWN, 22 Mac – Kerajaan Persekutuan berharap isu pembekalan air di Pulau Pinang, Kedah dan Perak dapat diselesaikan dengan baik berikutan kajian menunjukkan bahawa negeri-negeri di utara Semenanjung akan mengalami masalah kekurangan bekalan air menjelang 2050.

Timbalan Menteri Pertanian dan Industri Makanan I Datuk Seri Ahmad Hamzah berkata ini adalah berdasarkan Kajian Sumber Air 2010-2050 (Perunding Zaaba 2008) yang telah merumuskan bahawa kawasan utara Semenanjung meliputi Kedah, Perlis dan Pulau Pinang akan dilanda kekurangan bekalan air yang ketara pada tahun tersebut.

Jelasnya, sumber air merupakan satu keperluan bukan hanya kepada manusia, malah penting untuk sektor pertanian khususnya di negeri-negeri utara Semenanjung yang mempunyai banyak kawasan pertanian.

“Sektor air dan tanah terletak di bawah bidang kuasa kerajaan negeri dan saya berharap pihak yang terlibat dapat mencari jalan penyelesaian dalam isu terbabit,” katanya kepada pemberita selepas merasmikan Persidangan Tahunan Ke-24 Persatuan Kebangsaan Bagi Pengairan dan Saliran Malaysia (Manco) di sini hari ini.

Ahmad berkata demikian ketika ditanya berhubung risiko kepada sektor pertanian di Pulau Pinang selepas usaha kerajaan negeri itu mendapatkan bekalan air mentah dari Perak menerusi Skim Penyaluran Air Mentah Sungai Perak (SPRWTS) tidak dapat dipenuhi oleh kerajaan Perak.

Selain itu, beliau berkata bidang pertanian kini telah mengorak langkah dalam aspek peralihan sumber tenaga pekerja kepada penggunaan alat berteknologi penuh.

“Di samping itu, kita akan bergerak ke arah penyediaan pusat ujian dan pensijilan untuk memastikan penggunaan teknologi dalam pertanian seiring dengan peringkat antarabangsa.

“Menjelang tahun 2050, kita perlu memenuhi matlamat pembangunan mampan terhadap sistem pemakanan, iaitu memastikan penglibatan semua peringkat umur dalam sosioekonomi pertanian, meminimumkan kesan negatif alam sekitar, memulihara sumber semula jadi yang terhad, menyelamatkan biodiversiti dan mengukuhkan daya tahan terhadap masa hadapan,” katanya.

Jelasnya, kerajaan sentiasa melakukan unjuran terhadap bekalan makanan, sebagai contoh bekalan ayam segar yang perlu ditambah di pasaran pada bulan berikutnya, sekiranya terdapat laporan berlaku kekurangan.- BERNAMA


Hari kelepasan am pada 18, 19 November – PM Ismail Sabri

Beliau berkata Sabtu, 19 Nov itu turut diumumkan sebagai hari kelepasan am kerana terdapat kemungkinan syarikat-syarikat swasta, terutamanya kilang yang tidak tutup pada hari berkenaan, menyebabkan pekerja mereka tidak boleh mengundi.

“Hak mengundi adalah hak yang dijamin oleh perlembagaan dan saya tidak mahu satu orang pun yang dihalang daripada mengundi,” katanya ketika berucap merasmikan Majlis Pecah Tanah Wisma Kongres Kesatuan Pekerja-Pekerja Di Dalam Perkhidmatan Awam (Cuepacs) Putrajaya di sini hari ini.

Turut hadir ialah Ketua Setiausaha Negara Tan Sri Mohd Zuki Ali, Presiden Cuepacs Datuk Adnan Mat dan calon Barisan Nasional (BN) Parlimen Putrajaya Datuk Seri Tengku Adnan Tengku Mansor.

Pada 7 Nov, Cuepacs mencadangkan kerajaan mengisytiharkan cuti umum khas pada 18 Nov untuk memudahkan pergerakan rakyat Malaysia ke lokasi mengundi pada PRU15, dan pada 8 Nov, Ismail Sabri dilaporkan berkata cadangan itu akan dipertimbangkan.

Ismail Sabri berkata kerajaan turut bersetuju supaya tarikh pembayaran gaji untuk penjawat awam bagi November 2022 diawalkan pada 17 Nov dan untuk pesara pula, bayaran pencen diawalkan pada 14 Nov.

Pada masa sama, Ismail Sabri memaklumkan 30 konsesi lebuh raya telah bersetuju menawarkan kadar tol percuma selama dua hari sempena PRU15, bagi memudahkan pengundi pulang ke kampung halaman untuk mengundi.

“Tol percuma tersebut akan bermula dari pukul 12.01 pagi 18 Nov (Jumaat) hingga 11.59 malam pada hari Sabtu, 19 Nov melibatkan semua kenderaan jenis persendirian, Kelas 1 sahaja dianggarkan sekitar 90 peratus dari jumlah keseluruhan kenderaan di lebuh raya,” katanya.

Ismail Sabri pada majlis itu memberi jaminan sekiranya kerajaan pimpinannya diberi mandat semula selepas PRU15, kesemua pengumuman yang dibuat pada Majlis Amanat Perdana Perkhidmatan Awam (MAPPA) Ke-18 pada 30 Ogos lepas, yang terkandung dalam Bajet 2023 pasti akan dilaksanakan.

Antara pengumuman tersebut ialah kadar maksimum gantian cuti rehat (GCR) yang boleh dikumpulkan bagi tujuan award wang tunai dinaikkan daripada 160 kepada 180 hari, dan kebenaran penebusan awal gantian cuti rehat (GCR) sehingga 50 peratus akan dinaikkan sehingga maksimum 90 hari.

Ia juga termasuk kenaikan Gaji Tambahan Khas 2023 sebanyak RM100 kepada semua penjawat awam Gred 11 hingga 56, Bantuan Khas Kewangan kepada 1.3 juta penjawat awam gred 56 ke bawah sebanyak RM700 dan 1.0 juta pesara kerajaan sebanyak RM350, serta Bantuan Khas Kewangan Aidilfitri 2023 dinaikkan kepada RM600 serta dibayar pada Mac 2023. – BERNAMA


Pandu uji kereta: Polis rekod keterangan MB Kedah

BUKIT MERTAJAM 7 Jun – Polis sudah merekodkan keterangan Menteri Besar Kedah Muhammad Sanusi Md Nor bagi membantu siasatan berhubung dakwaan beliau memandu uji kereta di sebuah pusat jualan dan pameran kenderaan di Autocity Juru, di sini, dua hari lalu.

Ketua Polis Daerah Seberang Perai Tengah Asisten Komisioner Shafee Abd Samad berkata, selain Muhammad Sanusi, pihaknya juga sudah merekodkan keterangan empat individu lain untuk membantu siasatan.

“Setakat ini lima orang sudah direkodkan keterangan termasuk menteri besar (Muhammad Sanusi) dan polis masih dalam tindakan untuk melengkapkan siasatan kes itu.

Sebaik sahaja kertas siasatan siap, kami akan segera merujuk ke pejabat Timbalan Pendakwa Raya untuk tindakan selanjutnya,” katanya ketika dihubungi Bernama hari ini.

Shafee berkata siasatan dilakukan mengikut Seksyen 269 Kanun Keseksaan dan Peraturan 17(1) Peraturan-peraturan Pencegahan dan Pengawalan Penyakit Berjangkit (Langkah-langkah Di Dalam Kawasan Tempatan Jangkitan) 2021.

Dua hari lalu, komuniti media sosial kecoh susulan penularan gambar dan video memaparkan individu dipercayai Muhammad Sanusi memandu uji sebuah kereta, sedangkan negara kini berada di bawah sekatan pergerakan penuh dan pusat jualan serta pameran kenderaan antara sektor yang tidak dibenarkan beroperasi.